title: Nyrkkeily kesäolympialaisissa 1936

text: Ulderico Sergo (Italia) – Jack Wilson (Yhdysvallat)


title: Nyrkkeily kesäolympialaisissa 1936

text:
Dezsö Frigyes (Unkari) – W. Marquart (Kanada)
Oscar Casanovas (Argentiina) – Alexander Polus (Puola)
Josef Miner (Saksa) – William J. Treadaway (Iso-Britannia)
Charles Catterall (Etelä-Afrikka) – Ernst T. Kara (Yhdysvallat)


title: Nyrkkeily kesäolympialaisissa 1936

text:
Oscar Casanovas (Argentiina) – Dezsö Frigyes (Unkari)
Charles Catterall (Etelä-Afrikka) – Josef Miner (Saksa)


title: Nyrkkeily kesäolympialaisissa 1936

text: Oscar Casanovas (Argentiina) – Charles Catterall (Etelä-Afrikka)


title: Nyrkkeily kesäolympialaisissa 1936

text:
Poul Kops (Tanska) – L. Julian Oliver (Argentiina)
Imre Harangi (Unkari) – Jose Padilla (Filippiinit)
Nikolai Stepulov (Viro) – Carlos Lillo (Chile)
Erik Ågren (Ruotsi) – Andrew Scrivani (Yhdysvallat)


title: Nyrkkeily kesäolympialaisissa 1936

text:
Imre Harangi (Unkari) – Poul Kops (Tanska)
Nikolai Stepulov (Viro) – Erik Ågren (Ruotsi)


title: Nyrkkeily kesäolympialaisissa 1936

text: Imre Harangi (Unkari) – Nikolai Stepulov (Viro)


title: Nyrkkeily kesäolympialaisissa 1936

text:
Michael Murach (Saksa) – H. Gerhard Dekkers (Alankomaat)
Roger Tritz (Ranska) – Simplicio Castro (Filippiinit)
Sten Suvio (Suomi) – Imre Mándi (Unkari)
Gerhard Petersen (Tanska) – Horacio Rodriuguez (Argentiina)


title: Nyrkkeily kesäolympialaisissa 1936

text:
Michael Murach (Saksa) – Roger Tritz (Ranska)
Sten Suvio (Suomi) – Gerhard Petersen (Tanska)


title: Nyrkkeily kesäolympialaisissa 1936

text: Sten Suvio (Suomi) – Michael Murach (Saksa)


title: Nyrkkeily kesäolympialaisissa 1936

text:
Raul Vicente Villareal (Argentiina) – Cornelis Dekkers (Alankomaat)
Jean Despeaux (Ranska) – Josef Hrubes (Tšekkoslovakia)
Henrik Chmilewski (Puola) – Jimmy Clark (Yhdysvallat)
Henry Tiller (Norja) – Adolf Baumgarten (Saksa)


title: Nyrkkeily kesäolympialaisissa 1936

text:
Jean Despeaux (Ranska) – Raul Vicente Villareal (Argentiina)
Henry Tiller (Norja) – Henrik Chmilewski (Puola)


title: Nyrkkeily kesäolympialaisissa 1936

text: Jean Despeaux (Ranska) – Henry Tiller (Norja)


title: Nyrkkeily kesäolympialaisissa 1936

text:
Francisco Risiglione (Argentiina) – T. James Griffin (Iso-Britannia)
Richard Vogt (Saksa) – Hannes Koivunen (Suomi)
Roger Michelot (Ranska) – Börge Holm (Tanska)
S. Robert Leibbrandt (Etelä-Afrikka) – Frantisek Havelka (Tšekkoslovakia)


title: Nyrkkeily kesäolympialaisissa 1936

text:
Richard Vogt (Saksa) – Francisco Risiglione (Argentiina)
Roger Michelot (Ranska) – S. Robert Leibbrandt (Etelä-Afrikka)


title: Nyrkkeily kesäolympialaisissa 1936

text: Roger Michelot (Ranska) – Richard Vogt (Saksa)


title: Nyrkkeily kesäolympialaisissa 1936

text:
José Guillermo Lovell (Argentiina) – Jose Feans (Uruguay)
Erling Nilsen (Norja) – Ernest Toussaint (Luxemburg)
Ferenc Nagy (Unkari) – Olle Tandberg (Ruotsi)
Herbert Runge (Saksa) – V. Anthony Stuart (Iso-Britannia)


title: Nyrkkeily kesäolympialaisissa 1936

text:
José Guillermo Lovell (Argentiina) – Erling Nilsen (Norja)
Herbert Runge (Saksa) – Ferenc Nagy (Unkari)


title: Nyrkkeily kesäolympialaisissa 1936

text: Herbert Runge (Saksa) – José Guillermo Lovell (Argentiina)


title: Suomen Neito

text: Suomen Neito oli perinteinen suomalainen kauneuskilpailu, joka järjestettiin ensimmäisen kerran vuonna 1952. Suomen vanhin kauneuskilpailu on kuitenkin vuodesta 1931 järjestetty Miss Suomi. Suomen Neitoa ei ole valittu vuoden 2007 jälkeen.


title: Suomen Neito

text: Vuonna 1952 Armi Kuusela voitti Suomen Neito -kilpailun, mikä oikeutti hänet kaikkien aikojen ensimmäiseen, kansainväliseen Miss Universe -kilpailuun, jonka hän myös voitti. Vuosina 1990–2006 Suomen Neito osallistui Miss Maailma -kilpailuun, vuoden 2007 edustaja valittiin uudessa kilpailussa.


title: Suomen Neito

text: Vuosina 1962 ja 1991 Suomen Neito valittiin Miss Suomi -kilpailun yhteydessä.


title: Ikkunanhallintaohjelma

text: Ikkunanhallintaohjelma (myös ikkunointiohjelma, ikkunamanageri, jne.) hallitsee ikkunoiden paikkaa graafisessa käyttöliittymässä. Tyypillisesti ikkunanhallintaohjelma piirtää ikkunoille reunat ja otsikkopalkin sekä huolehtii siitä, että käyttäjä pystyy liikuttamaan ja muuttamaan ikkunoiden kokoa näytöllä. Myös erilaiset tehosteet, kuten läpinäkyvät ikkunat, voivat olla ikkunanhallintaohjelman toteuttamia. Työpöydällä olevat kuvakkeet eivät yleensä sisälly ikkunanhallintaohjelmaan, vaan ovat osa laajempaa työpöytäympäristöä.


title: Ikkunanhallintaohjelma

text: Useissa järjestelmissä, kuten Microsoft Windowsin ja Apple OS X:n käyttämissä ikkunointijärjestelmissä, ikkunanhallinta on integroitu ikkunointijärjestelmään, eikä sitä yleensä saa vaihdettua.


title: Ikkunanhallintaohjelma

text: Unix- ja Linux-ympäristöissä käytetyssä X Window Systemissä ikkunanhallintaohjelma on ikkunoinnista erotettu ohjelma, ja tämän vuoksi helposti vaihdettavissa. Yhtenäisen työpöytäympäristön puuttuessa ikkunanhallintaohjelmiin on kuitenkin lisätty ikkunanhallintaan varsinaisesti kuulumattomia ominaisuuksia. Näitä ovat esimerkiksi mahdollisuus käynnistää muita ohjelmia. Nykyään näiden ominaisuuksien rooli on silti pienentynyt, sillä suuri osa käynnistysvalikoista ja apuohjelmista on sulautettu osaksi laajempia työpöytäympäristöjä.


title: Ikkunanhallintaohjelma

text: Yleisin tapa toteuttaa ikkunanhallintaohjelma X:ssä on ns. re-parenting window manager, joka kaappaa asiakassovelluksen huipputason ikkunan (top-level window) ja siirtää sen oman ikkunansa sisälle, johon se piirtää kehykset.


title: Ikkunanhallintaohjelma

text: X:n ensimmäinen ikkunanhallintaohjelma oli DECin uwm (Ultrix Window Manager), joka julkaistiin 1985. Se otettiin mukaan versio X10R3:een xwm:n ja xnwm:n kanssa, mutta vain uwm siirrettiin X11:lle, jossa se oli vakioikkunanhallintaohjelma julkaisuissa X11R1–X11R3. Päinvastoin kuin nykyaikaiset ikkunanhallintaohjelmat, uwm ei piirtänyt kehyksiä, vaan ikkunoita liikuteltiin ja niiden kokoa muuteltiin hiirellä vetämällä control/shift pohjassa.


title: Ikkunanhallintaohjelma

text: Julkaisusta X11R4 (julkaistu vuonna 1989) lähtien X:n oletusikkunanhallintaohjelmana oli Tom LaStrangen kehittämä twm (Tom's Window Manager). Twm oli myös ensimmäinen ICCCM-standardin täyttävä ikkunanhallintaohjelma.


title: Ikkunanhallintaohjelma

text:
LaStrange kehitti twm:ää edelleen ja loi tvtwm:n, joka sisälsi virtuaalityöpöydät. Niiden avulla näytön saattoi jakaa useampiin "tiloihin", joiden välillä voi vaihdella. Toisessa tilassa olevat ikkunat ovat edelleen auki ja ohjelmat toiminnassa, mutta piilotettuina. tvtwm julkaistiin ensimmäisen kerran elokuussa 1990.
Ikkunanhallintaohjelmissa oli yleensä jonkinlainen mahdollisuus käynnistää muita ohjelmia, kuten pääte-emulaattori, koska ennen vuotta 1998 ei ollut yhtään ilmaiseksi saatavilla ollutta työpöytäympäristöä. Ohjelmien käynnistys tapahtui ikkunanhallintaohjelman valikoista, joihin käynnistettävät ohjelmat lisättiin tekstieditorilla muokkaamalla asetustiedostoa.
Suosituin twm:n seuraaja oli fvwm, jonka ominaisuuksiltaan oli samanlainen, mutta ulkonäöltään huomattavasti miellyttävämpi. Siitä kehitettiin edelleen muutamia johdannaisia, kuten Fvwm95, joka kopioi Microsoftin vuonna 1995 ilmestyneen uuden Windows95:n ulkonäön. Fvwm ja sen seuraajat mahdollistivat liitännäisten luomisen, joilla toteutettiin pieniä apuohjelmia kuten Pager, joka näytti kuvan virtuaalityöpöydistä ja niissä olevista ohjelmista, sekä erilaisia ohjelmankäynnistyspalkkeja.
Uusien työpöytäympäristöjen ilmestymisen myötä (KDE 1998 ja GNOME 1999) ikkunanhallintaohjelman rooli supistui minimiin, koska työpöytäympäristö itsessään sisälsi aiemmin niiden toteuttaman toiminnallisuuden. KDE on käyttänyt alusta lähtien omaa KWin-ohjelmaansa ikkunanhallintaan, kun GNOME taas turvautuu ulkoiseen ohjelmaan.
X11:n kehitys vauhdittui Keith Packardin vuonna 2000 kehittämän RENDER-laajennoksen myötä, joka toi X:aan mahdollisuuden Porter-Duff-piirto-operaatioihin. Kehitettiin kokeellisia ohjelmia jotka mahdollistivat läpinäkyvyyden käytön. Sittemmin piirtoon alettiin käyttää OpenGL:n ominaisuuksia, joissa ohjelmat piirtävät ensin tekstuuriin, joista koosto-ohjelma (composite manager) kokoaa kuvan näytölle. Koosto-ohjelman ominaisuudet yhdistettiin ikkunanhallintaohjelmaan (Compositing window manager), joka mahdollistaa ikkunoiden pyörittelyt ja erilaiset graafiset efektit. Ensimmäinen merkittävä nämä ominaisuudet toteuttanut ohjelma oli Compiz.


title: Olympic Summer Games

text: Olympic Summer Games on Atlantan vuoden 1996 olympialaisten kunniaksi tehty peli Sega Mega Drivelle. Pelaajia voi olla korkeintaan kahdeksan. Jokaiselle pelaajalle voi itse tehdä nimen ja edustusmaan.


title: Olympic Summer Games

text: Lajit ovat:


title: Olympic Summer Games

text: Eniten kultamitaleita saanut maa/pelaaja voittaa. Jos kahdella parhaalla on saman verran kultamitaleja, hopeamitalit ratkaisevat. Myös pronssimitaleita on mahdollista voittaa.


title: Marcoussis

text: Marcoussis on ranskalainen kaupunkikunta, joka sijaitsee Essonnen departementissa ja siten myös Île-de-Francen hallintoalueella.


title: Marcoussis

text: Kunta oli keskittynyt aina 1960-luvulle saakka vihannesten viljelemiseen. Kunta toimitti Pariisin halleille niin tomaatteja kuin vadelmiakin sekä muita puutarhatuotteita. Vuodesta 1894 aina vuoteen 1938 juna, joka ajoi Pariisin ja Arpajonin välillä, toimitti kunnan vihannekset ennen kello neljää Pariisin kaupungin kulutuksen tarpeisiin.


title: Marcoussis

text: Kaupungin alueella on merkkejä hyvin varhaisesta asutuksesta, erityisesti tällainen paikka sijaitsee alueen eteläisen laakson eräällä mäellä, jossa on kaivettu esiin kiviesineiden valmistamo. Kuitenkin kylä kehittyi voimakkaasti vasta kun Saint Wandrillen vaatimattoman luostarin ympärille. Tämä luostari oli samannimisen normandialaisluostarin sivuluostari. Vuonna 854 eräässä Kaarle Kaljupään antamassa asiakirjassa mainitaan Marcoussis. Alussa ei toki ole kyse kuin eräänlaisesta viinitarhasta, joka on Butin alainen ja lähellä Arpajon kaupunkia. Kun munkit menettivät Bution luostarin niin ne siirtyivät Marcoussis’n 1100-luvun alkupuolella.


title: Marcoussis

text: Kuitenkin arkistoiden puuttuminen estää mahdollisuuden tarkempaan kuvaukseen tuon aikakauden luostarista. Tiedetään vain se, että vuonna 1296 oli luostarissa vain yksi ainut munkki, kun kylässä oli kuitenkin noin 120 asukasta. Kuitenkin 1400-luvulla uudet munkit saapuivat ottamaan raunioituneen luostarin haltuunsa.


title: Marcoussis

text: Marcoussis’n historiaan liittyy myös Ranskan kuninkaan Kaarle VI Mielipuolen valtiovarainministerin Jean de Montagun henkilö. Hän rakennutti paikkakunnalle linnan, josta on jäljellä vain perustuksen rauniot ja eräs torni. Myös Kaarle VI sedällä Berryn herttualla on pieni roolinsa kaupungin historiassa, sillä hän lahjoitti luostarin kirkolle marmorisen Netsyt Marian patsaan, tämä oli ehkä lukusista kuninkaallisten alueelle tekemistämetsästysretkistä.


title: Daiyō kangoku

text: Daiyō kangoku () on japanilainen lakitermi, joka tarkoittaa "korvaavaa vankilaa". Daiyō kangokut ovat poliisiasemien pidätyssellejä, joita käytetään varsinaisten pidätyskeskusten tai vankiloiden korvaajina. Käytännön ero näiden välillä on se, että vankiloita valvovat ammattilaisvartijat tai muu henkilökunta, joka ei osallistu poliisien tavoin rikosten tutkimiseen.


title: Daiyō kangoku

text: Daiyō kangokut syntyivät vuonna 1908 vankiloiden ahtauden helpottamiseksi. Vaikka pulaa vankilaselleistä ei nykyään ole, käytäntö on jatkunut ja sillä on merkittävää poliittista tukea. Käytäntö on ollut kiistanalainen, koska sillä on rooli tunnustusten saamisessa japanilaisilta rikosepäillyiltä. Epäiltyä voidaan pitää pidätettynä ilman syytteitä yhteensä jopa 23 päivän ajan ja kuulustella joskus yli kymmenen tuntia päivässä ilman kunnollista pääsyä asianajajan luokse. Esimerkiksi Yhdistyneiden kansakuntien kidutuksen vastainen komitea on arvostellut järjestelmää.


title: Timo Suviranta

text: Timo Bruno Suviranta (9. kesäkuuta 1930 Helsinki – 21. tammikuuta 1994 Helsinki) oli suomalainen koripalloilija.


title: Timo Suviranta

text: Suviranta voitti koripalloilijana kymmenen Suomen mestaruutta Pantterien (entinen HOK-Veikot) joukkueessa vuosina 1949–1959 ja oli SM-sarjan korikuningas 1952. Hän pelasi Suomen joukkueessa Helsingin olympiakisoissa 1952 sekä EM-kisoissa Pariisissa 1951, Moskovassa 1953, Budapestissa 1955 ja Sofiassa 1957. Pariisissa hän oli kisojen neljänneksi paras pistemies ja kolmanneksi tarkin vapaaheittäjä. Urallaan hän pelasi 61 maaottelua vuosina 1950–1961, ja hänet valittiin vuoden koripalloilijaksi 1952 ja 1954.


title: Timo Suviranta

text: Aktiivisen koripallouransa jälkeen Suviranta jatkoi lajin parissa valmentajana ja SM-sarjatuomarina.


title: Timo Suviranta

text: Elokuussa 2017 Suviranta nimettiin Suomen koripallon Hall of Fameen.


title: Timo Suviranta

text: Suviranta menestyi koripallon lisäksi keilaajana voittaen parikilpailussa Suomen mestaruuden Lasse Larneen kanssa 1966 ja sijoittuen MM-kisoissa neljänneksi Kaj Sveholmin kanssa 1975. Toisen vanhan koripalloilijan, Oiva Virtasen kanssa Timo Suviranta perusti urheilutuotteita maahantuovan Virsu Oy:n.


title: Timo Suviranta

text: Timo Suvirannan tytär Lotta Bryggare (o.s. Suviranta) on yleisurheilun SM-mitalisti. Hänen aviomiehensä on olympiamitalisti ja kansanedustaja Arto Bryggare.


title: Oiva Virtanen

text: Oiva Aukusti Virtanen (5. elokuuta 1929 Helsinki – 26. syyskuuta 1992 Helsinki) oli suomalainen koripalloilija.


title: Oiva Virtanen

text: Oiva Virtanen voitti koripalloilijana 11 Suomen mestaruutta Pantterien (entinen Kiri-Veikot, HOK-Veikot) joukkueessa vuosina 1948–1959. Hän pelasi Suomen joukkueessa Helsingin olympiakisoissa 1952 sekä EM-kisoissa Pariisissa 1951, Neuvostoliitossa 1953 ja Budapestissa 1955. Yhteensä hän pelasi urallaan 33 maaottelua. Käsipalloakin hän pelasi SM-sarjassa kaksi kautta ja nuorten sarjassa Helsingin Jalkapalloklubin riveissä jalkapalloa.


title: Oiva Virtanen

text: Aktiiviuransa jälkeen Virtanen toimi Suomen Koripalloliiton ja Suomen Kuurojen Urheiluliiton johtotehtävissä. Vanhan pelikaverinsa Timo Suvirannan kanssa hän perusti urheilutuotteita maahantuovan Virsu Oy:n.


title: Dallas Wayne

text: Dallas Wayne on yhdysvaltalainen muusikko. Hän asui Suomessa joitakin vuosia. Wayne on tehnyt covereita J. Karjalaisen kappaleista (mm. "Hän" englanniksi "She") Hän on julkaissut julkaissut 14 albumia vuosina 1990–2005. Hän on Yhdysvaltain suurimman satelliittiradion Outlaw Country -aseman kuunnelluimpia DJ:tä sekä dallasilaisen KHYI-radiokanavan ohjelmapäällikkö. Western Artists -akatemia valitisi hänet vuoden 2006 "Classic Country" DJ:ksi.


title: Sverre Fehn

text: Sverre Olav Fehn (14. elokuuta 1924 Kongsberg, Buskerudin lääni – 23. helmikuuta 2009) oli norjalainen arkkitehti. Hän valmistui arkkitehdiksi Oslossa vuonna 1949. Matkusteltuaan vuosina 1952–1953 Marokossa Fehn työskenteli kaksi vuotta Pariisissa arkkitehti Jean Prouvén arkkitehtitoimistossa. Tuolloin hän myös tutustui Le Corbusierin töihin. Palattuaan takaisin Norjaan Fehn perusti oman arkkitehtitoimistonsa. Vuosina 1971–1995 hän toimi professorina Oslon arkkitehtikorkeakoulussa (Arkitekthøgskolen i Oslo). Arvostetulla arkkitehtuurin Pritzker-palkinnolla Fehn palkittiin vuonna 1997.


title: Albinin vastagambiitti

text:
Albinin vastagambiitti on shakkiavaus, joka alkaa siirroilla:
Tämä avaus on nimetty Adolf Albinin mukaan, joka käytti sitä pelatessaan Laskeria vastaan New Yorkissa vuonna 1893. Alun perin muunnelmaa pelasi kuitenkin Mattia Cavalotti Milanon turnauksessa vuonna 1881. Albinin vastagambiitti on poikkeuksellinen puolustus kuningatargambiittia vastaan, ja se esiintyy harvoin mestaripeleissä. Avaus kuitenkin mahdollistaa mustalle voiton seitsemännessä siirrossa aliylennyksellä ansassa nimeltä Laskerin ansa.


title: Albinin vastagambiitti

text: Avaus sijoitetaan ECO-koodistolla koodeille D08 ja D09.


title: Albinin vastagambiitti

text:
Tyypillinen jatko on:
Nämä siirrot johtavat seuraavaan asemaan:


title: Jukoshin Ryu jujutsu

text: Jukoshin Ryu jujutsu on moderni jujutsun tyylisuunta, jonka perusti soke Bryan Cheek (10. dan) sekä muut maailman jujutsumestarit vuonna 2003. Käytännöllisyyden, tehokkuuden ja turhien tekniikoiden karsimisen ansiosta Jukoshin Ryu jujutsu on nykyään yksi suurista taistelulajien koulukunnista. Suomeksi nimi tarkoittaa pehmeän ja kovan sielun koulua.


title: Jukoshin Ryu jujutsu

text: Jukoshin Ryun viisi painopistettä ovat taito, nopeus, kestävyys, notkeus ja voima. Tämä vetoaa oppilaisiin jotka vaativat itsepuolustustaitoa, joka toimii todellisuudessa. Tyylisuunta tarjoaa laajan kokoelman hiottuja tekniikoita, jotka antavat kaiken tyyppisille oppilaille mahdollisuuden onnistua ja kehittyä lajissa. Opetusohjelmaan kuuluvat heitot, lukot, hermopisteet (atemi), lyönnit ja potkut.


title: Jukoshin Ryu jujutsu

text: Suomessa lajia harjoitetaan tällä hetkellä vain Oulussa. Suomen korkein vyöarvo Jukoshin Ryussa on sensei Timo Mällisellä, 3. dan.


title: Manda (saari)

text: Manda on Lamun saaristoon kuuluva saari Kenian rannikolla. Se tunnetaan kahdesta raunioituneesta satamakaupungista, Manda Townista ja Takwasta. Saarella sijaitsee Lamun saariston ainoa lentokenttä.


title: Manda (saari)

text: Saari on tunnettu luksushotelleistaan ja sitä on pidetty yhtenä Kenian turvallisimmista turistikohteista, mutta 1. lokakuuta 2011 joukko aseistautuneita miehiä sieppasi siellä iäkkään, pyörätuolissa liikkuneen ranskalaisnaisen. Syyskuussa brittiläinen pariskunta joutui hyökkäyksen kohteeksi. Aviomies surmattiin ja vaimo siepattiin ja vietiin Somaliaan.


title: Kunnas (Lahti)

text: Kunnas on Lahden kaupungin kaupunginosa. Se sijaitsee kaupungin koillisosassa, kahdentoista kilometrin päässä Lahden keskustasta. Tästä huolimatta Kunnakseen kulkee keskustasta linja-autoliikennettä 20 minuutin välein.


title: Kunnas (Lahti)

text: Kunnaksessa toimii 49 päivähoitopaikan Kunnaksen päiväkoti Ristimäenkatu 10:ssä, jonne pääsee linja-autovuoroilla 2 ja 3.


title: Alehinin puolustus

text:
Alehinin puolustus
on yksi provosoivimpia shakkiavauksia. Se on nimetty shakin neljännen maailmanmestarin Aleksandr Alehinin mukaan, joka käytti sitä kahdessa pelissä 1921 Budapestin turnauksessa: pelissä Endre Steineria vastaan (jonka hän voitti) ja toisessa Fritz Sämischia vastaan (joka päättyi tasapeliin). Myös Napoleonin on väitetty käyttäneen avausta ensimmäisenä.


title: Alehinin puolustus

text: Avaus on huipputasolla harvinainen ja kyseenalaisessakin maineessa, mutta sitä käytetään silloin tällöin yllätysaseena. Helmikuussa 2008 Morelia-Linares-turnauksessa Magnus Carlsen päihitti Veselin Topalovin käyttäen Alehinin puolustusta.


title: Alehinin puolustus

text: Alehinin puolustus on hypermoderni, sillä se ei tähtää keskustan hallintaan sotilailla. Mustan ratsu houkuttelee valkean etenemään tempovoitoin keskussotilaillaan. Musta antaa valkean rakentaa laajan sotilaskeskustan, johon hän myöhemmin iskee sivustoidulla lähetillään ja sotilaillaan.


title: Alehinin puolustus

text: 2.e5 on valkean yleisin ja parhaanakin pidetty vastaus mustan siirtoon. Tällöin valkea toimii juuri niin kuin musta toivookin, mutta pyrkien säilyttämään sotilaskeskustansa ja käyttämään tilaetua hyväksi. Musta on käytännössä pakotettu vastaamaan siirtoon 2...Rd5, sillä perääntyminen 2...Rg8 ei edistäisi mustan peliä ja valkea olisi saanut kaksi siirtoa ilmaiseksi. 2...Re4 on heikko, sillä siirron 3.d4 mustan ratsu uhkaa jo jäädä lyödyksi siirrolla 4.f3.


title: Alehinin puolustus

text: Valkean kolmas siirto on yleensä 3.d4, mutta myös 3.c4 ja 3.Rc3 ovat pelattuja.


title: Alehinin puolustus

text: Musta antaa valkean siirtää sotilaitaan tempovoitoin. Ideana on osoittaa valkean sotilaskeskustan olevan itse asiassa heikko hyökkäyksiä vastaan. Valkea aikoo pitää kiinni sotilaskeskustastaan suojaamalla e5-sotilaansa kahdesti. Musta kehittää usein lähettinsä f5:een, tai g4:ään, jos valkea on siirtänyt ratsunsa f3:een. Jossain vaiheessa musta vaihtaa e5:ssä ja painostaa valkean d4-sotilasta.


title: Alehinin puolustus

text: Pääjatko menee 5...dxe5 6. fxe5 Rc6 7. Le3 Lf5 8. Rc3 e6 9. Rf3. Mustalle on kuitenkin vaihtoehtoinenkin linja, terävä Planincin muunnelma 5...g5!? Jos valkea lyö sotilaan, musta vaihtaa e5:ssä, jonka jälkeen valkealla on ongelmia keskustansa kanssa. Muunnelma on nimetty suurmestari Albin Planincin mukaan. Hän pelasi sitä useasti 1970-luvulla.


title: Alehinin puolustus

text: Vaihtomuunnelma on neljän sotilaan hyökkäystä hieman vähemmän kunnianhimoinen jatko valkealta. Valkea vaihtaa e-sotilaansa mustan d-sotilaaseen, ja tyytyy keskustan hallintaa rinnakkain olevilla c- ja d-sotilailla. Mustan pitää päättää, kummalla sotilaistaan lyö takaisin. 5...cxd6 johtaa yleensä mustan aktiiviseen taisteluun keskustasta. Molemmille jatkoille on tyypillistä, että musta sivustoi kuningaslähettinsä sekä pelaa ...Lg4 iskeäkseen valkean keskustan kimppuun.


title: Alehinin puolustus

text: Moderni jatko on yleisin muunnelma Alehinin puolustuksessa. Kuten vaihtomuunnelmassakin, valkea hyväksyy pienemmän tilaedun ja koittaa pitää sen yllä. Mustan tärkeimmät jatkot ovat:


title: Alehinin puolustus

text: 4...Lg4 kiinnittää valkean ratsun, johon valkea vastaa usein 5.Le2. Mustan vaihtaa yleensä lähettinsä pois, sillä valkean ratsun on niin vahvassa asemassa. Vaihdon jälkeen mustan painostaa valkean d4- ja e5-sotilaita. Tämän jatkon mestareihin kuuluvat esimerkiksi Lev Alburt, Vlatko Kovačević ja Vladimir Bagirov.


title: Alehinin puolustus

text: 4...g6 valmistelee lähetin sivustointia taistellakseen keskustasta. Valkea voi vastata esimerkiksi 5.Lc4, jota kutsutaan Keresin muunnelmaksi.


title: Alehinin puolustus

text: 4...dxe5 (Larsenin muunnelma) voi johtaa terävään linjaan, jossa valkea uhraa ratsunsa. 5.Rxe5 Rd7 6.Rxf7?!


title: Alehinin puolustus

text: 4...c6 johtaa puolustavaan Hedgehog-asemaan, johon on vaikea kohdistaa hyökkäyksiä.


title: Alehinin puolustus

text: Suurin osa muunnelmista voi transponoitua 4...Lg4:ksi, jos musta pelaa lähetinsiirron jossain vaiheessa peliä.


title: Alehinin puolustus

text: Kahden sotilaan hyökkäys, joka tunnetaan myös Laskerin hyökkäyksenä ja Jahtausmuunnelmana, on valkean kunnianhimoinen yritys ottaa yliote keskustasta. Valkean sotilaan c5:ssä ja e5:ssä tarjoavat hyvän tilaedun ja hyökkäävämmän aseman, mutta heikentynyt d5-ruutu tarjoaa mustan ratsulle hyvän paikan keskustassa. Useissa jatkoissa keskustasta tulee kiinteä ja peli saa strategisemman luonteen kuin muissa Alehinin puolustuksen muunnelmissa.


title: Alehinin puolustus

text: Mustan selkeä vastaus valkean neljänteen siirtoon on 4...Rd5, joka tarjoaa mustan ratsulle turvallisen ja aktiivisen aseman keskustassa. Siirron jälkeen mustan mahdollisuudet voittoon ovat hieman jopa valkean mahdollisuuksia paremmat, mikä on epätavallista valkean ensimmäisen siirron edun takia.


title: Alehinin puolustus

text: Kahden ratsun muunnelmassa valkea välittömästi hyväksyy kaksoissotilaan mustan vastauksen 3...Rxc3 jälkeen. Lyönti keskustaan päin siirrolla bxc3 tarjoaa valkealle vielä mahdollisuudet vahvan sotilaskeskustan muodostamiseen. Vastaus dxc3 on kuitenkin suositumpi, ja se johtaakin nopeaan kehitykseen valkealla. Ranskalaisen puolustuksen tapainen kaksoissotilas ei useinkaan tuota ylimääräistä päävaivaa valkealle.


title: Alehinin puolustus

text: Lyönnin lisäksi musta voi vastata siirtoon 3...e6. Kahden ratsun muunnelma on yleisesti kuitenkin todella passiivinen valkealle verrattuna muihin muunnelmiin.


title: Alehinin puolustus

text: Valkea voi siirron 2.e5 sijasta myös suojella sotilastaan.


title: Alehinin puolustus

text: 2.Rc3 on valkean toiseksi suosituin siirto. Peli voi siirron jälkeen transponoitua Wieniläiseen peliin siirrolla 2...e5 jatkua tämän jälkeen esimerkiksi siirroilla 3.f4 tai 3.Rf3. Skandinaavinen muunnelma seuraa siirrosta 2...d5. Valkea voi vaihtaa sotilaan, jolloin peli jatkuu tasaisena tai edetä siirrolla 3.e5. Sen jälkeen musta voi valita siirroista 3...d4 ja 3...Rfd7, joka transponoituu usein Ranskalaisen puolustuksen Steinitzin muunnelmaan siirtojen 4.d4 e6 jälkeen.


title: Alehinin puolustus

text: 2.d3, niin kutsuttu Maroczyn muunnelma, on harvinaisempi. Vaikka siirto ei ole häviävä, se tukkii valkean kuningaslähetin, mikä johtaa usein sen sivustoimiseen. Avaus johtaa useimmiten valkealle passiiviseen asemaan ja Kuningasintialaiseen hyökkäykseen.


title: Jalkarannan koulu

text: Jalkarannan koulu on peruskoulun ensimmäisten luokkien koulu Lahden Jalkarannan kaupunginosassa. Koulussa ovat luokat 1-6.


title: Jalkarannan koulu

text: Koulun yhteydessä on toiminut myös Jalkarannan kirjasto vuodesta 1976 alkaen.


title: Jalkarannan koulu

text: Ensimmäinen Jalkarannan koulu, Jalkarannan kansakoulu, perustettiin Tapanilaan 1912. Toinen koulukiinteistö Jalkarannan peruskoulun ala-astetta vasten rakennettiin 1975, ja siinä toimii myös Ahonkulman päiväkoti, Jalkarannan kirjasto, Jalkarannan kuntosali ja Jalkarannan hammashoitola sekä Mannerheimin lastensuojeluliiton ylläpitämä iltapäiväkerho, Jalkarannan nuokku. Toinen kiinteistö purettiin ja samalla paikalle valmistuu vuonna 2014 kolmas koulutalo, Jalkarannan monitoimitalo.


title: Jalkarannan koulu

text: Jalkarannan peruskoulua edelsi Jalkarannan kansakoulu, joka sijaitsi toista Sarvikadulle rakennettua ja rakennettavaa monitoimitaloa idempänä ja oli puurakenteinen. Peruskoulun siirryttyä sieltä nykyisiin rakennuksiin, luovutti Lahden kaupunki edellisen koulurakennuksen Steiner-kouluksi. Myöhemmin myös Lahden Steiner-koululle rakennettiin uudet tilat.


title: Jalkarannan koulu

text: Syyslukukaudella 1975 Jalkarannan peruskoulun alettua uusissa tiloissa teknisen käsityön tunteja pidettiin vielä entisen Lahden kansakoulun tiloissa siksi, että kaikki tarvittavat kalustot eivät olleet vielä tulleet. Koulun johtajaopettajana muuton tapahtuessa toimi Eilo Eriksson. Hänen jälkeensä rehtorina toimi Tuomo Pesola ja nykyään Joni Luuri.


title: Jalkarannan koulu

text: Myöhemmin peruskoulun kiinteistöön avattiin vielä Jalkarannan kirjasto. Liikuntasalin urheilukäytön lisäksi perustettiin kiinteistöön vielä Jalkarannan kuntosali. Jalkarannan koulu purettiin kesällä 2012. Koulussa hengitysilmaa oli tutkittu vuonna 2004 terveydellisistä syistä.


title: Jalkarannan koulu

text:
Koulu osallistui Comenius-hankkeeseen 2008-2010. Sen yhteistyökoulut hankkeessa olivat Basisschool De Weijerhof Boxmeer (1), Alankomaat, Szkola Podstawowa Czestochowa nr 53 (3), Puola,
Mehmetçik İlköğretim Okulu (5), Uşak, Turkki ja Evangelische Grundschule (6),Gross Kölzig, Brandenburg, Saksa. Hankkeen nimi oli "Today-Tomorrow-together: The world we create(d)".


title: Jalkarannan koulu

text: Jalkarannan koulu osallistui ensimmäisen kerran Comenius-hankkeeseen 2002-2005.


title: Jalkarannan koulu

text: Jalkarannan peruskouluun liittyy kaksi stipendejä myöntävää säätiötä. 1960 perustettu opettaja Aino Ylhäisen opintorahastosäätiö numero 1299. Säätiön tarkoituksena on "tukea ja edistää Lahden kaupungin Jalkarannan kansakoulussa opintonsa aloittaneiden, edistyvien ja hyväkäytöksisten varattomien oppilaiden kansakoulun jälkeisiä jatko-opintoja kotimaassa." Säätiön apurahat on haettavissa lokakuussa, mistä on ilmoitus Etelä-Suomen Sanomissa. Säätiön yhteyshenkilönä toimii rehtori Joni Luuri ja sihteerinä Matti Räsänen.


title: Jalkarannan koulu

text: Jalkarannan koululle on perustettu Facebook-ryhmä "Jalkarannan ala-aste" Lisäksi koulusta kertoo maakuntalehti Etelä-Suomen Sanomien koululaisia varten perustettu verkkolehti Jalis


title: Jalkarannan koulu

text: Jalkarannan peruskoulu toimii myös Lahden kaupungin äänestysalue 029 Jalkarannan koulun ja 030 Jalkarannan koulun äänestyspaikkoina. 31.1.2008 029 Jalkarannan koulu -nimisellä alueella oli 1 380 äänestysikäistä naista ja 1 785, yhteensä 3 165 ja 030 Jalkarannan koulu -nimisellä alueella 834 naista ja 856 miestä, yhteensä 1 680.


title: Myllysaari (Lahti)

text: Myllysaari on pieni saari Lahdessa. Saari on Vesijärvessä Tapanilan kaupunginosassa. Saareen pääsee kävellen siltoja pitkin. Saaressa on huvivenesatama ja myös jotkin Vesijärvellä risteilevät laivat pysähtyvät Myllysaaressa. Saarelle rakennetussa paviljongissa toimii myös suosittu kesäravintola Myllysaari.


title: Myllysaari (Lahti)

text: Myllysaaresta on löytynyt rautakautinen hauta, josta löytyi keihään osia ja kaksiteräisen miekan katkelma, jotka ovat Kansallismuseon kokoelmissa. Löytökohde on luokiteltu kiinteäksi muinaisjäännökseksi.


title: Myllysaari (Lahti)

text: 1800-luvun lopulla saari kuului Ali-Köllin taloon, jonka isäntä rakensi saaren keskikohdalla sijainneelle kumpareelle tuulimyllyn. Sen myötä saari nimettiin Myllysaareksi. Aiemmin saari oli tunnettu nimellä Vähäsaari pienen kokonsa vuoksi. Mylly oli paikallaan vielä 1900-luvun alussa, jolloin saari oli myös tunnettu nuorison tanssi- ja huvittelupaikkana.


title: Myllysaari (Lahti)

text: Myllysaari laajassa virkistyskäytössä sai alkunsa, kun Mallasjuoman panimomestari Ernst Mattson osti saaren Köllin suvulta 1905 perustettavaa Lahden purjehdusseuraa varten. Saareen rakennetiin paviljonki syksyllä 1909 tehdyn päätöksen mukaisesti. Rakennustyöt alkoivat 20.11.1909 ja paviljonki tuli valmiiksi huhtikuussa 1910. Varsinainen vihkiäisjuhla pidettiin 15.7.1910. Mattson myi saaren kiinteistöineen seuralle 1910. Myllysaaren paviljonki kuuluu Lahden kaupungin suojeltavien luetteloon. Sen on suunnitellut arkkitehti Uno Alanco. Myllysaareen on rakennettu 1980-luvulla silta.


title: Maastojuoksun maailmanmestaruuskilpailut 1973

text: Maastojuoksun maailmanmestaruuskilpailut vuonna 1973 järjestettiin Waregemissa, Belgiassa 17. maaliskuuta, ja ne olivat ensimmäiset virallisen MM-arvon saaneet maastojuoksukilpailut.


title: Giri

text: Giri () on japanilainen käsite, joka tarkoittaa suurin piirtein "velvollisuutta" tai "kiitollisuudenvelkaa". Girin sanotaan olevan merkittävä tekijä japanilaisissa sosiaalisissa suhteissa. Termillä on lukuisia erilaisia nyansseja erilaisissa sosiaalisissa tilanteissa, joita se säätelee. Girin ja ninjōn, henkilökohtaisten toiveiden, vastakkainasettelu on merkittävä teema Japanin kirjallisuudessa ja taiteessa, esimerkiksi Chikamatsu Monzaemonin teoksissa ja kabuki-näytelmissä yleensä.


title: Giri

text: Esimerkki yhteisössä vaikuttavasta giristä:


title: Giri

text: Esimerkki moraalisiin valintoihin vaikuttavasta giristä:


title: Giri

text: Girin merkittävä piirre on se, että osapuolet eivät varsinaisesti sovi toistensa kanssa mitään, vaan toimivat pikemminkin ennakoiden. Giri on siis täysin subjektiivinen käsite ja sen toteutuminen riippuu osapuolten huomaavaisuudesta. Tiukat sosiaaliset rakenteet ja säännöt voidaan nähdä esteenä girin toteutumiselle, minkä vuoksi kiistan sattuessa kahden osapuolen välille esimerkiksi käräjöintiä vältetään ja suositaan keskinäistä sovittelua.


title: Vieraissa

text: Vieraissa on suomalaisen Popeda -yhtyeen viidestoista studioalbumi, joka julkaistiin vuonna 1999. Levy ei sisällä Popedan omaa materiaalia, vaan ainoastaan cover-kappaleita. Albumi on viimeinen Popeda-levy, jolla rumpali Kari Holm ja kosketinsoittaja Jukka Järvinen olivat mukana. Albumin kansikuva on kopioitu kondomipaketista.


title: Wytze Kooistra

text: Wytze Kooistra (3. kesäkuuta 1982) on hollantilainen ammattilentopalloilija. 209-senttinen Kooistra on pelipaikaltaan keskitorjuja. Kaudella 2007–2008 Kooistra pelaa italialaisessa huippujoukkueessa Pallavolo Modenassa.


title: Wytze Kooistra

text: Kooistra aloitti lentopallon kahdeksanvuotiaana yhdessä veljensä kanssa. Tuolloin hän asui vanhempiensa luona Hollannissa ja pelasi Sleen-nimisessä joukkueessa. Aluksi lentopallo oli hänelle hauskaa ajan kulua muiden lasten kanssa. Mutta pian Kooistran lahjakkuudet lentopallossa huomattiin. Kooistra alkoi harjoitella entistä laadukkaammin lentopallon parissa ja tulos tuotti hedelmää, kun hänet valittiin alueensa joukkueeseen, ja myöhemmin hän pääsi nuortenmaajoukkueeseen. Juniorina Kooistra voitti Hollannissa monia mestaruuksia eri ikäluokissa.


title: Wytze Kooistra

text: Kun Kooistra alkoi pelata Hollannin nuortenmaajoukkueesa, hänen täytyi muuttaa Sleenin kaupungista Asseniin. Assenissa hän pystyi pelaamaan kakkosdivisioonassa (farmijoukkueessa) ja samalla hän harjoitteli Hollannin pääsarjassa pelaavan joukkueen mukana. Ennen kuin Kooistralla oli mahdollisuus nousta pelaamaan Hollanin pääsarjaan, hänen täytyi saattaa opiskelunsa loppuun. Hän pelasi vuoden Lycurgus Groningen -nimisessä joukkueessa, kunnes teki sopimuksen Apeldoornin joukkueen kanssa pääsarjaan.


title: Wytze Kooistra

text: Aperdoornin joukkueessa hän pelasi kolme vuotta menestyksellisesti. Ensimmäisellä kaudellaan hän voitti Top Teams Cupin mestaruuden ja Hollannin mestaruuden. Toisella ja kolmannella kaudellaan hän kehittyi valtavasti urallaan. Hän pelasi paljon joukkueen avauskokoonpanossa ja kasvoi entistä paremmaksi pelaajaksi. Samalla hän sai uransa ensimmäisen kutsun Hollannin kovaan maajoukkueeseen. Kolmannella kaudellaan Hollannin pääsarjassa hänet valittiin liigan parhaimmaksi pelaajaksi 2005.


title: Wytze Kooistra

text: Hänellä oli mahdollisuus hienon kauden jälkeen päästä entistä parempiin joukkueisiin. Siksi hän ei kirjoittanut Aperdoornin kanssa heti sopimusta vaan päätti odottaa sopimustarjousta Italian A1-liigasta, jota pidetään maailman kovimpana lentopalloliigana. Itas Diatec Trentino niminen huippujoukkue Italiasta tarjosi lopulta Kooistralle sopimusta ja se tehtiin melkein heti. Kooistralla oli täyttynyt hänen nuoruuden unelmansa pelata Italian A1-liigassa.


title: Wytze Kooistra

text: Trentinossa hän pelasi 2006 kauden kunnes teki sopimuksen vieläkin kovempaan joukkueeseen, Roma Volleyhin. Ensimmäisellä kaudellaan Roma Volleyssa hän voitti Italian A1-liigassa pronssia. Toisella kaudellaan Rooma Volleyssa Kooistra juhli CEV-Cupin voittoa sekä Italian liigan pronssia. Kaudella 2009 hän pelaa Pallavolo Modenassa.


title: Wytze Kooistra

text: Kooistra on opiskellut myös lentopallon pelaamisen ohella pitkälle.


title: Peetlehemin pesäveikot (nopein saa)

text: Peetlehemin pesäveikot (nopein saa) on suomalaisen Popeda-yhtyeen toinen kokoelmalevy, joka julkaistiin vuonna 1993. Kokoelmalle koottiin kaikki yhtyeen singlekappaleet, joita ei ole albumeilla.


title: Myllysaari

text: Myllysaari tarkoittaa seuraavia asioita:


title: Marco Molteni

text: Marco Molteni (s. 3. syyskuuta 1976) on italialainen lentopalloilija. Pitkän ja menestyksekkään uran Italian lentopalloliigassa tehnyt Molteni pelaa kaudella 2009/10 Gabeca Montichiarissa.


title: Marco Molteni

text: Italian maajoukkueessa Molteni on pelannut vuodesta 1999 lähtien 34 A-maaottelua. Hän on voittanut maajoukkueen mukana muun muassa maailmanliigan vuonna 2000.


title: Robert Cecil (nobelisti)

text: Edgar Algernon Robert Gascoyne-Cecil (14. syyskuuta 1864 – 24. marraskuuta 1958) oli brittiläinen lakimies, poliitikko ja diplomaatti. Cecil oli merkittävässä asemassa Kansainliittoa suunniteltaessa, ja työskelnteli siellä kunnes Kansainliitto sulautettiin YK:hon vuonna 1945.


title: Robert Cecil (nobelisti)

text: Cecil oli pääministeri Robert Salisburyn poika josta tuli ensimmäisen maailmansodan aikana korkea ulkoministeriön virkamies. Hän alkoi suunnitella kansainvälistä rauhanturvasopimusta jo 1916, ja Pariisin rauhanneuvotteluissa hän huomasi ajatustensa olevan hyvin samansuuntaisia kuin Yhdysvaltojen Woodrow Wilsonilla ja Etelä-Afrikan Jan Christian Smutsilla.


title: Robert Cecil (nobelisti)

text: Cecilille myönnettiin Nobelin rauhanpalkinto vuonna 1937 hänen ansioistaan Kansainliiton parissa.


title: Simo Silmu (albumi)

text: Simo Silmu on suomalaislaulaja Simo Silmun esikoisalbumi sooloartistina. Se julkaistiin 14. kesäkuuta 2004. Se nousi Suomen virallisen listan neljännelle sijalle.


title: Simo Silmu (albumi)

text: Albumi myi julkaisuvuotenaan kultaa ja seuraavana vuonna platinaa.


title: Siniherttuakala

text: Siniherttuakala ("Centropyge argi") on keisarikaloihin kuuluva kala.


title: Siniherttuakala

text: Siniherttuakala on pienin herttuakaloista, se jää noin 8 cm pitkäksi. Se on muuten sinisävyinen, mutta kuono on kellertävä.


title: Siniherttuakala

text: Siniherttuakala on kotoisin Atlantin länsiosista. Sitä tavataan Karibialla ja Meksikonlahdella, Bermudalta ja Floridasta Ranskan Guyanaan ulottuvalla alueella.


title: Siniherttuakala

text: Urokset ovat aggressiivisia ja niiden taistelut johtavat toisen uroksen kuolemaan.


title: Siniherttuakala

text: Siniherttuakala syö luonnossa levää ja sen joukossa eläviä pieniä selkärangattomia. Se on yleensä helppo ruokittava akvaario-oloissakin, huolii valmisruokia ja nyppii lisäksi rihmaleviä elävän kiven pinnalta. Se tarvitsee monipuolisen, kasvispitoisen ruokavalion ja mielellään useita pieniä ruoka-annoksia päivässä.


title: Sydänsärkyä

text: Sydänsärkyä on Simo Silmun toinen sooloalbumi, joka julkaistiin 5. huhtikuuta 2006. Levy sai Emma-gaalassa "Iskelmäalbumi"-palkinnon vuonna 2006. Albumi nousi Suomen virallisen listan sijalle 4, ja sitä myytiin kultalevyyn oikeuttava määrä.


title: Naamioherttuakala

text: Naamioherttuakala ("Centropyge bicolor") on keisarikaloihin kuuluva kala.


title: Naamioherttuakala

text:
Naamioherttuakala kasvaa noin 15 cm pitkäksi. Kala on värikäs: edestä keltainen, pyrstöpuolestaan sininen. Otsassa on sininen raita, pyrstö on keltainen.
Naamioherttuakala on kotoisin Indopasifiselta merialueelta: Salomoninsaarilta, Suurelta valliriutalta, Fidžiltä ja Filippiineiltä.


title: Naamioherttuakala

text:
Naamioherttuakala ei sovi riutta-akvaarioon, koska se syö selkärangattomia ja nyppii korallien polyyppejä.
Naamioherttuakala syö levää ja pieniä selkärangattomia.


title: Cahors

text: Cahors on keskeinen kaupunki Ranskan lounaisosassa ja sen on Lotin departementin hallintokaupunki, ja sijaitsee siten Midi-Pyrénées’n hallintoalueella.


title: Cahors

text: Kaupungin sijainti on mielenkiintoinen, sillä tavallaan se on kolmella rannalla jokea. Tämä syntyy siitä ilmiöstä, että Lot-joki tekee pitkän mutkan juuri kaupungin kohdalla ja näin syntyy tavallaan pitkä niemen omainen maantieteellinen ilmiö, jossa kaupungin vanha keskusta sijaitsi.


title: Cahors

text: Nykyisin kaupunki on parhaiten tunnettu ehkäpä sijainnistaan kuuluisan AOC (Appellation d'origine contrôlée) 'mustan' viinin keskuksessa. Tämä viini tunnettiin jo keskiajalla. Viini vietiin maailmalla Bordeaux'n kautta jo paljon ennen kuin kaupunki valmisti itse viinejään.


title: Cahors

text: Cahorsin kaupunki sijaitsee se situe 115 km pohjoiseen Toulousesta ja valtatie Rn20, joka muuttuu moottoritie A20 yhdistää kaupungin näin Toulouseen ja Pariisiin. Kun kaupungin asukasluku on melko korkea sen alueeseen verrattuna niin tästä pienestä pinta-alasta aiheutuu joitain epämukavuuksia. Kaupunkiin kasvun on otettava aina huomioon Lot-joen kaupungin kohdalla luomat erityiset maantieteelliset suhteet, sillä kaupunki on käytännöllisesti katsoen rakennettu niemen nokkaan.


title: Cahors

text: Ennen Ranskan vallankumousta Cahorsinalue kuului Quercyn maakuntaan, jonka alueelta on löydetty ihmisasumusten jälkiä ainakin 40 000 vuoden ajalta, kuten osoittavat sekä Val du Célén luolat. Alueelle saapuivat myöhemmin cadurci heimoon kuuluneet keltit ja myöhemmin myös Averni-heimon jäsenet. Naiden ryhmien jäsenet rakensivat "Uxellodunum"-linnoituksen, mutta ei tiedetä tarkasti mihin, mutta tämä linnoitus oli viimeisiä paikkoja, jotka vastustivat Julius Caesarin miehitystä vuonna 51 eaa.


title: Cahors

text:
Cadurci-heimon jäsenten alueen pääkaupunkia kutsuttiin nimellä "Divona Cadurcorum" (Divona merkitsee jumalallista) ja myöhemmin siitä tuli "Cadurca" ja sittemmin "Cahors". Kaupunki oli vauras ja sen kohdalla kulki silta ylitse Lot-joen ja Akvedukti kuljetti veden kaupungin tarpeisiin. Roomalaisajalta on peräisin useita villoja, temppeleitä, usean tuhannen katsojan teatteri, kylpylöistä, joista yksi sijaitsi nykyisen rautatieaseman vierellä, Dianan riemukaari sekä vastikään esiin kaivettu, rakennettaessa maanlaista pysäköintitaloa, yli 300 metriä pitkä amfiteatteri.
Roomalaisella ajalla Cahorsin tuotteita, pellavakankaita ja viiniä vietiin myytäviksi aina Roomaan asti. Viiniviljelmät oli perustettu 50-luvulla eaa. Klodvigin pojanpoika ja Austrasian kuningas Teodebert I poltti kaupungin 500-luvulla.


title: Cahors

text: Kaupunki ylösrakennettiin raunioista ja suuri rooli oli piispa pyhä Didier'llä,joka rakennutti ensimmäisen katedraalin kaupunkiin vuonna 650. Saraseenit ryöstivät kaupungin vuonna 1732, myös viikingit ja unkarilaiset hävittivät kaupunkia.


title: Cahors

text: Cahors on usein piiritetty kaupunki. Jo edellä mainitut Caesar ja Théobert I, mutta myös Navarran, myöhemmin Ranskan kuningas Henrki IV piiritti kaupunkia, mutta sen lisäksi se on kokenut englantilaisten RIkhard Leijonamielen ja myöhemmin Mustan prinssin vaatimukset. Lisäksi niin piispat, konsulit kuin kruununvouditkin ovat kiistelleet keskenään kaupungin hallinnasta.


title: Cahors

text:
Kaupungin suuri poika, paavi Johannes XXII syntyi vuonna 1249 aristokraattiseen Duèzen perheeseen. Hän perusti paavina olleessaan kotikaupunkiinsa yliopiston vuonna 1331. Tämä oli yksi ensimmäisistä Ranskan yliopistoista ja se houkutti opettajiksi tunnettuja yliopistomiehiä, kuten Cujas. Ja oli satavuotisen sodan päättymisen aikoihin oppilasmäärältään suurin yliopisto Ranskassa. Tämä yliopisto kuitenkin yhdistettiin Toulousen yliopistoon vuonna 1751 kuninkaan kanslerin La Moignon päätöksellä.
Cahors oli yksi välietappi matkalla Le Puyn ja Espalion kauttä kulkeneesta Pyhän Jaakobin pyhiinvaellusreittiä jotka kutsuttiin "Via Podiensikseksi". Tämän reitin vuoksi kaupunkiin rakennettiin lasaretti-hospitaaleja, joissa pyhiinvaeltajat saattoivat levähtää ja saada jopa hoitoa.


title: Elefanttigambiitti

text: Elefanttigambiitti on shakkiavaus, joka alkaa siirroilla:


title: Elefanttigambiitti

text: Tätä gambiittia käytetään yleensä yllätysaseena. Mustan d5-siirto vaikuttaa ennenaikaiselta ja käytäntö onkin osoittanut, että esimerkiksi seuraavat jatkot tuottavat valkealle mainiot asemat.


title: Elefanttigambiitti

text: Seuraavassa kuvassa on eo. muunnelmaa vastaava asema.


title: Elefanttigambiitti

text: Historiallisesti elefanttigambiitilla (tunnetaan Suomessa myös norsugambiittina) ei ole ollut vakiintunutta nimeä. Saksalaisella kielialueella avaus on tunnettu nimellä "Mittelgambit im Nachzüge" (suom. jälkisiirtoinen keskusgambiitti). Nimitys on ongelmallinen, koska avausta ei suinkaan pidä sotkea keskusgambiittiin, jonka teemasiirrot ovat "1. e4 e5 2. d4 exd4" ja nyt valkea ei pelaa "3. c3" (Tanskalainen gambiitti) eikä myöskään "3. Dxd4" (Keskuspeli). Englanninkielisissä maissa elefanttigambiitista on käytetty nimeä "Queen's Pawn Counter Gambit" (suom. kuningatarsotilaan vastagambiitti). Venäjällä avauksella ei ole historiallisesti ollut vakiintunutta nimeä laisinkaan. Oli siis maailmanlaajuisesti tarve yhtenäistää nimikäytäntöä. Siksi käyttöön on otettu nimitys elefanttigambiitti. Eri kielialueiden vanhoja nimityksiä käytetään kuitenkin edelleen elefanttigambiitti-nimen rinnalla. Nimen alkuperä tai sen keksijä ei ole tiedossa. Nimen "elefanttigambiitti" (Elephant Gambit) käyttöä voidaan perustella siten, että se on helposti ymmärrettävä kansainvälinen nimitys. Toinen tapa johtaa nimi juontuu mustan avausstrategiasta. Mustan keskustasotilaiden siirtyminen avaa linjat mustan läheteille, joiden paikalla intialaisessa chaturanga-pelissä ovat norsut (eli elefantit).


title: Elefanttigambiitti

text: Ensimmäistä kertaa elefanttigambiittia pelasi mustilla englantilainen mestari Howard Staunton John Cochranea vastaan Lontoossa vuonna 1842. Staunton esittelee pelin myös teoksessaan "Chess Player’s Handbook" (1847). Staunton ei väitä keksineensä gambiittia itse, joten on todennäköistä, että hänellä oli käytettävissään lähdeaineistona aiempi peli tai pelejä, jotka eivät kuitenkaan ole säilyneet nykypäivään.


title: Elefanttigambiitti

text: Nykyisin elefanttigambiittia käytetään hyvin harvoin. Lähinnä se toimii yllätysaseena. Tim Hardingin mukaan avaus sopii käytettäväksi taktisesti hyvälle pelaajalle ja lähinnä mestaritason alapuolella..


title: Elefanttigambiitti

text: Elefanttigambiittia pelattiin eniten 1800-luvulla, jolloin pelissä esiintyi tyypillisesti rohkeita hyökkäyksiä ja materiaalin uhrauksia. Vanhin tunnettu peli, jossa avausta on pelattu, on seuraava:


title: Elefanttigambiitti

text: John Cochrane - Howard Staunton, Lontoo (1842):


title: Elefanttigambiitti

text: 1.e4 e5 2.Rf3 d5 3.Rxe5 De7 4.d4 f6 5.Rc3 fxe5 6.Rxd5 Df7 7.Lc4 Le6 8.O-O c6 9.f4 cxd5 10.fxe5 Dd7 11.exd5 Lxd5 12.e6 Dc6 13.Dh5+ g6 14.Dxd5 Re7 15.De5 Dxc4 16.Dxh8 Rf5 17.Lh6 Db4 18.Dxf8+ Dxf8 19.Lxf8 Kxf8 20.g4 ja musta luovutti (1-0).


title: Elefanttigambiitti

text: Kantapelissä käytetty muunnelma 3...De7 on jäänyt pois käytöstä, koska Neuvostoliiton absoluuttisessa mestaruusturnauksessa 1941 Andor Lilienthal hävisi mustilla Isaac Boleslavskille. .


title: Grobin hyökkäys

text:
Grobin hyökkäys on shakkiavaus, joka alkaa siirrolla:
Aloitusta pidetään epätavallisena, mutta sitä on pelannut muun muassa englantilainen suurmestari Michael Basman. Avaus on nimetty Henri Grobin mukaan. G-sotilaan siirto vapauttaa g2-ruudun valkean lähetille, mutta heikentää samalla kuningasasemaa. Parempana vaihtoehtona pidetään esimerkiksi siirtoa g3.


title: Grobin hyökkäys

text: Musta vastaa yleensä 1...d5 uhaten välittömästi g4 sotilasta valkean vastatessa tähän yleensä 1...d5 2.Lg2 vastauhkauksin tai 1...d5 2.h3 (Basmanin suositus). Peli voi jatkua esimerkiksi


title: Grobin hyökkäys

text: Valkea voi jatkaa 7.g5, kuten Basman pelasi pelissä (Basman, Michael – Keene, Raymond 1981). tai vähemmän omalaatuisesti 7.Db3, kuten Basman pelasi pelissä (Basman,Michael – Singh 1989). Ensin mainittu siirto johtanee tarkalla pelillä mustan etuun.


title: Grobin hyökkäys

text: Grobin avauksella voi joutua nopeimpaan mahdolliseen mattiin


title: Seututie 190

text: Seututie 190 on Kylmäkoskelta Akaan Viialan kautta Lempäälään kulkeva seututie. Hämeenlinnan ja Tampereen välisen moottoritien valmistumiseen saakka tie oli osa valtatietä 9.


title: Grêmio Foot-Ball Porto Alegrense

text: Grêmio Foot-Ball Porto Alegrense, tunnetaan myös nimellä Grêmio tai Grêmio FBPA, on brasilialainen jalkapalloseura Porto Alegresta, Rio Grande do Sulista, perustettu 15. syyskuuta 1903. Seura pelaa Brasilian korkeimmalla sarjatasolla Série A:ssa.


title: Grêmio Foot-Ball Porto Alegrense

text: Seuran suurimpiin saavutuksiin kuuluu Intercontinental Cupin voitto vuonna 1983, Copa Libertadoresin voitto vuosina 1983, 1995, 2017 ja Série A:n voitto vuosina 1981 ja 1996. Grêmion kasvatti Ronaldinho on maailman kuuluisimpia jalkapalloilijoita.


title: Jeff VanderMeer

text: Jeffrey Scott VanderMeer (s. 7. heinäkuuta 1968 Bellefonte, Pennsylvania) on yhdysvaltalainen kirjailija.


title: Jeff VanderMeer

text: VanderMeer sai vuonna 2000 World Fantasy Awardin pienoisromaanistaan ”Martin Laken muodonmuutos”. Hänet palkittiin myös vuonna 2003 yhdessä Mark Robertsin kanssa toimittamastaan antologiasta "Leviathan 3". VanderMeerin teos "Pyhimysten ja mielipuolten kaupunki" voitti ensimmäisen vuoden parhaalle käännösfantasialle jaettavan Tähtifantasia-palkinnon vuonna 2007.


title: Jeff VanderMeer

text: Hänen Eteläraja-trilogiansa avausosa "Hävitys" voitti vuoden 2014 parhaan romaanin Nebula-palkinnon. Teoksesta tehty elokuva ei saanut teatterilevitystä Yhdysvaltain ulkopuolella, mutta on julkaistu Netflix-suoratoistopalvelussa Euroopassa.


title: Jeff VanderMeer

text: VanderMeer osallistui vuonna 1992 Clarion-kirjoitustyöpajaan Michiganin yliopistossa. VanderMeer oli mukana pienkustantamo The Ministry of Whimsyssä, joka julkaisi muun muassa Stepan Chapmanin surrealistisen romaanin "Troikka" vuonna 1997. VanderMeer asuu nykyisin Tallahasseessa Floridassa.


title: Mil Mi-28

text: Mil Mi-28 () on venäläinen kaksipaikkainen taisteluhelikopteri. Alun perin Mi-28 oli ehdotelma Mi-24 Hindin manttelinperijäksi, mutta malli hävisi aikoinaan aiheesta järjestetyn suunnittelukilpailun ketterämmälle Ka-50:lle. 2000-luvulla on kuitenkin huomattu, että Mi-28 on yksinkertaisemman ja vankemman rakenteensa vuoksi (Kamovin koaksiaaliroottorin huolto on vaikeaa ja kallista) sittenkin parempi seuraaja Mi-24:lle. Venäjän valtio onkin tehnyt 300 koneen tilauksen Milin tehtaille ja kopterit on tarkoitus saattaa palvelukseen vuoteen 2015 mennessä. Äskettäin myös edesmennyt Hugo Chávez on tilannut koptereita Venezuelan armeijalle.


title: Mil Mi-28

text: Versio N kykenee periaatteessa operoimaan kaikissa näkyvyysolosuhteissa, samaan tapaan kuin läntinen kollegansa AH-64 Apache. Mi-28 on huomattavasti raskaammin panssaroitu kuin AH-64 Apache (AH-64 painaa tyhjänä n. 5,2 tonnia, Mi-28 n. 8,1 tonnia), mutta on silti ainakin paperilla lento-ominaisuuksiltaan Apachea parempi. Asejärjestelmissä Apache on kuitenkin kehittyneempi. Yksityiskohtana mainittakoon, että Mi-28:n 30 mm konetykki käyttää samaa ammusta kuin Venäjän maakalusto. Kone voikin periaatteessa taistelun aikana laskeutua hakemaan ammustäydennystä maajoukoilta.


title: Mil Mi-28

text: Mi-28 on luonteeltaan taisteluhelikopteri, joka periaatteessa kestää hyvin vihollistulta. Toisin kuin edeltäjänsä Mi-24 Hind, Mi-28:lle ei ole suunniteltu kuljetushelikopterin roolia. Kuitenkin edestä katsoen oikean siiven takana on luukku, jossa on paikka kolmelle matkustajalle. Kopterilla on siis mahdollista joko pelastaa pudonnut miehistö tai vaihtoehtoisesti kuljettaa tiedustelupartio toiminta-alueelle.


title: Maine-et-Loire

text: Maine-et-Loire departementti läntisessä Ranskassa. Departementin numero on 49 ja sen pääkaupunki on Angers. Vuoden 2006 väestönlaskennan mukaan departementtissa oli 766 655 asukasta.


title: Maine-et-Loire

text: Maine-et-Loire on yksi alkuperäisistä Ranskan vallankumouksen aikana vuonna 1790 luoduista departementeista. Departementin alkuperäinen nimi oli "Mayenne-et-Loire" ja se muutettiin nykyiseen asuunsta vuonna 1791.


title: Kolkuttajat

text: Kolkuttajat ("The Tommyknockers") on Stephen Kingin alun perin vuonna 1987 julkaisema kauhuromaani. Kirja julkaistiin suomenkielisenä vuonna 1990. Kirja perustuu tunnettuun amerikkalaiseen lastenloruun, johon Stephen King keksi kirjaa varten muutamia uusia säkeistöjä. Kirjasta on tehty myös minisarja vuonna 1993.


title: Kolkuttajat

text: Kirjan tapahtumat sijoittuvat mainelaiseen Havenin kuvitteelliseen kaupunkiin. Lännenromaanikirjailija Roberta "Bobbi" Anderson on kävelyllä metsässä yhdessä koiransa Peterin kanssa, kun hän kompastuu metalliesineeseen. Esine alkaa kiinnostaa Bobbia, sillä se on hyvin tiukasti maassa kiinni ja tästä syystä hän alkaa kaivaa maata sen ympäriltä. Bobbia auttaa hänen ystävänsä, runoilija John "Gard" Gardener, joka suunnittelee itsemurhaa ja vastustaa ydinvoimaa. Kun metallinen objekti vähitellen paljastuu maan uumenista, käykin ilmi, että se on lähes kolmesataa metriä halkaisijaltaan oleva avaruusalus. Äkkiä Havenissa alkaa tapahtua. Kaupunkilaiset vuotavat verta, heidän hampaansa putoavat, he kaljuuntuvat ja saavat kyvyn rakentaa uutta, tuntematonta tekniikkaa, eivätkä he pysty poistumaan kaupungista. He alkavat muuntua samankaltaisiksi olennoiksi, kuin ne, joiden alus alun perin oli ollut. Heistä tulee "Kolkuttajia". Jokainen, joka yrittää puuttua kaupungin tapahtumiin, kohtaa karmean lopun. Gardiin avaruusaluksen voima ei kuitenkaan tunnu vaikuttavan. Tämä johtuu ilmeisesti metallilevystä, joka on hänen päässään lasketteluonnettomuuden jäljiltä. Gard huomaa muutokset Bobbissa ja muissa kaupunkilaisissa, ja niin hän ryhtyy taistoon estääkseen tapahtumien etenemisen.


title: Mamoudzou

text: Mamoudzou on Ranskan merentakaisen paikallishallintoalueen Mayotten pääkaupunki ja sen väkirikkain kunta. Se sijaitsee Mayotten pääsaarella Grande-Terrellä. Vuonna 2002 Mamoudzoussa asui 45 646 ihmistä. Pinta-alaltaan se on 41,94 neliökilometrin suuruinen, ja asukastiheys on 1 088 as./km².


title: Mamoudzou

text: Mamoudzoun kunta ("commune") koostuu keskustaajama Mamoudzoun lisäksi kuudesta kylästä ("village"), Kawénista, Matsapéréstä, Passamaintista, Vahibéstä, Tsoundzou 1:stä ja Tsoundzou 2:sta. Kunta on jaettu myös kolmeen kantoniin, jotka kantavat nimiä Mamoudzou I, Mamoudzou II ja Mamoudzou III.


title: Mamoudzou

text: Mamoudzou on toiminut Mayotten pääkaupunkina vuodesta 1977 lähtien. Sitä ennen paikallishallintoalueen pääkaupunkina oli Dzaoudzi.


title: Fragile (Yesin albumi)

text: Fragile on brittiläisen progressiivista rockia edustavan yhtyeen Yesin neljäs albumi ja julkaistiin vuonna 1971. Se on yksi yhtyeen kuuluisimmista albumeista ja voidaankin laskea progressiivisen rockin klassikkojen joukkoon. Albumin tunnetuimmat kappaleet lienevät "Roundabout" ja "Heart of the Sunrise". Albumi jakautuu kahtia siten, että viisi laulua on yhtyeen yksittäisten jäsenten sooloesityksiä tai jäsenen persoonallinen idea, jonka toteutuksessa muut ovat mukana.


title: Fragile (Yesin albumi)

text: Levyn toinen raita "Cans and Brahms" käyttää melodiaa Brahmsin neljännen sinfonian kolmannesta osasta. Rick Wakeman on sovittanut teoksen instrumenttien osuudet eri kosketinsoittimille.


title: Fragile (Yesin albumi)

text: "We Have Heaven" -kappale perustuu rinnakkaisiin laulumelodioihin ja -harmonioihin, jotka Jon Anderson esittää yksin päällekkäisäänitysten avulla yhtyeen säestäessä.


title: Fragile (Yesin albumi)

text: "Five Per Cent for Nothing" on Bill Brufordin luoma ja yhtyeen esittämä soittotekninen näyttö, jossa rummut on soitettu aitona esityksenä yhdellä otolla.


title: Fragile (Yesin albumi)

text: "The Fish" -kappaleessa Chris Squiren melodiakulut ja säestys on toteutettu bassolla rumpukompin kanssa.


title: Fragile (Yesin albumi)

text: "Mood for the Day" on Steve Howen klassisvaikutteinen akustinen soolonumero.


title: Fragile (Yesin albumi)

text: Avauskappale "Roundabout" julkaistiin editoituna singlenä USA:ssa b-puolenaan "Long Distance Runaround" tammikuussa 1972. Sen paras listasijoitus oli 13.


title: Fragile (Yesin albumi)

text: 2002 julkaistulla DVD audio-versiolla kappalevalikoimaan on lisätty Paul Simonin sävellys "America" versiona, jonka kesto on 10:30. Se on aiemmin ilmestynyt 1975 julkaistulla "Yesterdays" - kokoelmalla sekä Atlantic - levy-yhtiön kokoelmalla "Age of Atlantic", mutta tässä versiossa on aiemmin pois editoituja lauluosuuksia.


title: Fragile (Yesin albumi)

text: Albumin kansitaide on Roger Deanin luoma esittäen hajoamassa olevaa maailmaa. Teema jatkuu seuraavien albumien kansitaiteessa muodostaen yhtenäisen kokonaisuuden.Kappaleen "Heart of the Sunrise" lopussa kertautuu kappaleen "We Have Heaven" -teema.


title: Dzaoudzi

text: Dzaoudzi on kunta ("commune") Ranskan merentakaisella paikallishallintoalueella Mayottella. Se sijaitsee Petite Terren saarella ja koostuu kahdesta kylästä ("village"), Dzaoudzista ja Labattoirista. Kunta on pinta-alaltaan 6,66 neliökilometrin suuruinen, ja sen asukasluku oli vuonna 2002 12 308. Dzaoudzi toimi Mayotten pääkaupunkina vuoteen 1977 asti, jolloin pääkaupungiksi tuli pääsaari Grande Terren Mamoudzou.


title: Okeanidit

text: Okeanidit (, ) olivat kreikkalaisessa mytologiassa titaanien Okeanos ja Tethys kolmetuhatta tytärtä. Jokainen heistä oli suojelushenki tietylle joelle, lähteelle, lammikolle tai merelle; side oli niin kiinteä, että suojelijattaren hyvinvointi vaikutti kohteensa hyvinvointiin ja päinvastoin. Okeanoksella ja Tethyksellä oli myös kolmetuhatta poikaa, jokijumalaa. Yleensä okeanidilla viitataan kuitenkin vain tyttäriin, mutta välillä antiikin kirjoituksissa myös miespuoliset jälkeläiset lasketaan kuuluviksi heihin.


title: Okeanidit

text: Hesiodos, Apollodoros ja Hyginus luettelevat seuraavia okeanideja nimeltä:


title: Robert Wagner

text: Robert John Wagner (s. 10. helmikuuta 1930 Detroit, Michigan) on yhdysvaltalainen näyttelijä.


title: Robert Wagner

text: Robert Wagner aloitti elokuvauransa 50-luvun alussa. Hänen yksi ensimmäisistä elokuvarooleista oli sivuosa elokuvassa "Haluan vaimoni takaisin" (Let's Make it Legal, 1951) jossa näytteli sivuroolissa myös toinen vasta uraansa aloitteleva tähtönen, Marilyn Monroe. Seuraavana vuonna hän sai jo lupaavimman tulokkaan Golden Globe -ehdokkuuden roolistaan elokuvassa "Marssikuningas" (Stars and Stripes, 1952). Yksi hänen 50-luvun alun tunnettuja elokuvia oli myös rooli elokuvassa "Titanic" (Titanic, 1953) jossa näytteli mm. Barbara Stanwyck. Hän kuitenkin karisti kultapojan maineen harteiltaan näytellessä rahanhimoista murhaajaa elokuvassa "Suudelma ennen kuolemaa" (A Kiss Before Dying, 1956). Seuraavana vuonna hän näytteli nimiosan elokuvassa "Jesse James" (The True Story of Jesse James, 1957). Hänen tunnetuimpia 60-luvun elokuvia ovat mm. "Atlantin valli murtuu" (The Longest Day, 1962) ja "Vaaleanpunainen pantteri" (The Pink Panther, 1963). Myöhemmällä urallaan hän on näytellyt mm. sivuroolin kolmessa Austin Powers -elokuvassa. Elokuvien lisäksi hän on luonut mittavan uran televisiossa, hän on näytellyt urallaan peräti kolmessa eri televisiosarjassa; "Itse teossa" (It Takes a Thief, 1968–1970), "Switch" (1975–1978) ja "Hart & Hart" (Hart to Hart, 1979–1983). Robert Wagner on saanut urastaan kaksi tähteä Hollywood Walk of Famelle.


title: Robert Wagner

text: Robert Wagner on solminut neljä avioliittoa. Hän oli kahdesti naimisissa näyttelijätär Natalie Woodin kanssa: vuosina 1957–1962 ja 1972–1981. Vuodet 1963–1970 hän oli naimisissa Marion Marshallin kanssa (liitto päättyi avioeroon). Vuodesta 1990 lähtien hänen puolisonsa on ollut Jill St. John. Robert Wagnerilla on yksi lapsi Marion Marshallin kanssa ja yksi lapsi Natalie Woodin kanssa, ja lisäksi hän on adoptoinut Natalien toisen lapsen.


title: Robert Wagner

text: Robert Wagner ja Natalie Wood olivat aikoinaan yksi Hollywoodin suurista lemmenpareista, mutta heidän rakkaustarinansa päättyi traagisesti vuonna 1981, kun Natalie hukkui Santa Catalinan saarella. Heidän tyttärensä oli tuolloin seitsemänvuotias.


title: M/S Timca

text: M/S Timca () on alankomaalaisen Spliethoff -varustamokonsernin omistama ro-ro-rahtialus. Se on rakennettu vuonna 2006 Stocznia Szczecińska Nowa -nimisellä telakalla Szczecinissä, Puolassa. Kuollutta painoa aluksella on 17 654 tonnia ja jääluokitus on 1A Super eli alus pystyy useimmissa jääolosuhteissa kulkemaan yksin. Kontteja (TEU) laivaan mahtuu kerrallaan 640. "Timca" on rekisteröity Alankomaiden lipun alle ja sen kotisatama on Amsterdam. Nykyisin Timcalla operoi rahtivarustamo Transfennica.


title: M/S Timca

text: Timcan sisaraluksia ovat M/S Kraftca, M/S Genca, M/S Trica, M/S Pulpca, M/S Plyca, M/S Steelca ja M/S Woodca.


title: M/S Timca

text: 11. helmikuuta 2006 alus laskettiin vesille. 12. heinäkuuta se luovutettiin Spliethoffin omistukseen, joka rekisteröi aluksen Alankomaiden lipun alle. Kotisatamaksi tuli Amsterdam. 15. heinäkuuta Transfennica aloitti liikennöinnin aluksella, reitillä Hamina–Hanko–Antwerpen. 23. elokuuta 2006 alus sai "Timca" -nimensä, kun se kastettiin Helsingin Katajanokalla. Aluksen kummina toimi Ann Wahlroos-Jaakkola.


title: M/S Timca

text: Timca ajaa vuonna 2008 Suomen Haminan ja Yhdysvaltain Baltimoren välillä.


title: Gustavia

text: Gustavia on Ranskan merentakaisen paikallishallintoalueen Saint Barthélemyn pääkaupunki ja ainoa kaupunki. Se on nimetty Ruotsin kuninkaan Kustaa III:n mukaan. Kaupunki perustettiin Ranskan luovutettua saaren Ruotsille vuonna 1785. Nykyisin Gustaviassa on noin 2 700 asukasta. Sitä palvelee lentoasema Aérodrome Gustave III.


title: Close to the Edge

text: Close to the Edge on brittiläisen Yes-yhtyeen viides albumi. Albumi on kenties yhtyeen arvostetuin teos ja sitä pidetään myös progressiivisen rockin saralla yhtenä merkittävimmistä teoksista.


title: Close to the Edge

text: Julkaisulla yhtyeen musiikillinen tyyli meni vielä monimutkaisempaan suuntaan kuin aikaisemmin, minkä voi huomata mm. albumin nimikkokappaleesta. Nimikkokappaleen intro "The Solid Time of Change" paljastaa Yesin erittäin monimutkaisen, jossain määrin jopa häiriintyneen musiikillisen ilmaisun taidon. Kappaleessa esiintyy kuitenkin myös rauhallisia ja virtaviivaisempia osioita.


title: Close to the Edge

text:
"And You and I" julkaistiin Part I/Part II singlenä USA:ssa lokakuussa 1972. Paras listasijoitus oli 42. "Total Mass Retain" oli heinäkuussa 1972 julkaistun Paul Simonin säveltämän "America"-kappaleen singleversion B-puolena sijalla 46.
Suomessa albumin paras sijoitus oli 20 lokakuussa 1972.Asteriskilla (*) merkityt kappaleet ovat mukana ainoastaan remasteroidulla uudelleenjulkaisulla.


title: Tuhat yötä

text: Tuhat yötä on näyttelijä-laulaja Samuli Edelmannin ja Aikakone-yhtyeen laulajan Saija "Sani" Aartelan duettokappale vuodelta 1995. Kappale oli yksi vuoden menestyskappaleista. Kappaleen parhain sijoitus oli ensimmäinen Suomen virallisella listalla viikolla 37/1995.Kappaleesta on tehty musiikkivideo, joka on esitetty muun muassa musiikkiohjelmassa Jyrki sekä Levyraadissa, jossa voitti kyseisellä viikolla.


title: Röyhelökotinga

text: Röyhelökotinga ("Cephalopterus ornatus") on suurikokoinen eteläamerikkalainen varpuslintu. Lajin nimesi Étienne Geoffroy Saint-Hilaire 1809.


title: Röyhelökotinga

text: Linnun pituus on noin 51 cm, eli se on suurimpia varpuslintuja. Koiras on yli puolitoista kertaa naarasta painavampi, painaen 680–745 g. Koko höyhenpuku on musta. Päälaella on pitkistä, eteenpäin kaartuvista höyhenistä muodostunut töyhtö, josta laji on saanut englanninkielisen nimensä "Amazonian Umbrellabird". Töyhdön höyhenten ruodot ovat vaaleita. Kurkussa roikkuu pitkä, kihartuvista höyhenistä muodostunut "parta", joka on kiinnittynyt löysään venyvään ihopoimuun. Koiraan töyhtö ja parta ovat huomattavasti suuremmat kuin naaraan. Koiraan silmän iiris on lähes valkoinen. Kynnet ovat voimakkaat, samoin kuin varismainen nokka. Laji liikkuu enimmäkseen metsän latvuskerroksessa. Lennossa töyhtö on painettu päätä vasten ja parta rintaa vasten.


title: Röyhelökotinga

text: Koiraan soidinhuuto on kumea ja kauas kuuluva "boooo". Huutaessaan se istuu oksalla vartalo eteenpäin taivutettuna sekä töyhtö ja parta levitettyinä.


title: Röyhelökotinga

text: Röyhelökotinga elää Etelä-Amerikan koillis- ja keskiosissa lähinnä Amazonin vesistöalueella. Laji on paikkalintu ja sen kanta on elinvoimainen.


title: Röyhelökotinga

text: Elää metsissä ja metsäaukeilla, joenvarsilla, tasankojen metsäsaarekkeissa ja saarissa.


title: Röyhelökotinga

text: Oksista ja risuista laadittu hutera pesä sijaitsee puussa. Munia on vain yksi. Poikanen on pienenä alaston ja Wallacen sanoin "ruma".


title: Röyhelökotinga

text: Syö enimmäkseen hedelmiä, joiden siemenkivet se oksentaa noin tunnin kuluttua syömisestä. Sadekausina, jolloin hedelmät ovat vähissä, se syö pääasiassa hyönteisiä ja hämähäkkejä.


title: Tesmaperhonen

text: Tesmaperhonen ("Aphantopus hyperantus") on täpläperhosiin kuuluva, tavattoman yleinen perhoslaji. Sen siivet ovat tummat ja tasaväriset, kesän lopulla siivet vaalenevat. Tesmaperhonen on yksi harvoista päiväperhosista, joka lentelee myös pilvisillä säillä. Se koteloituu kesäkuun puolenvälin tienoilla ja kuoriutuu heinäkuun alussa.


title: Tesmaperhonen

text: Tesmaperhonen on kauttaaltaan tumman suklaanruskea ja yksivärinen. Siipien yläpinnalla saattaa erottua muutama musta, vaaleareunainen ja valkoteräinen silmätäplä. Siipien alapinnalla on rivi hyvin selkeitä, keltareunaisia mustia silmätäpliä. Siipiä reunustavat vaaleat siipiripset. Siipien kärkiväli on 28–42 mm ja naaraat ovat hieman koiraita suurempia.


title: Tesmaperhonen

text: Tesmaperhosta tavataan lähes koko Euroopassa pois lukien Välimeren saaret, osa Välimeren ympäristöstä sekä Skandinavian pohjoisosat. Idässä levinneisyysalue ulottuu Pohjois-Aasiaan. Etelä- ja Keski-Suomessa laji on hyvin yleinen ja varsinkin eteläisessä Suomessa sitä tavataan heinikkoisilla alueilla lähes poikkeuksetta. Suomessa esiintymisen pohjoisraja on suunnilleen Oulu-Kajaani-linjalla ja se on heinäperhosille tyypilliseen tapaan jyrkkä. Perhoset lentävät yhtenä sukupolvena kesäkuun lopulta elokuun alkupuolelle.


title: Tesmaperhonen

text: Tesmaperhosta tavataan avoimilla niityillä, valoisissa metsiköissä sekä metsänreunuksilla ja hakkuuaukeilla. Se kuitenkin välttelee usein kuuminta auringonpaistetta ja perhoset lentävät usein hieman kasvillisuuden suojaamina. Lajin yleisyyttä kuvaa se, että kesällä 2012 maatalousympäristön päiväperhosseurantaan ilmoitettujen tesmaperhosten määrä oli yli 15 000 ollen yli kaksinkertainen seuraaviin lajeihin, sitruuna- tai lanttuperhosiin, verrattuna ja valtakunnallisessa päiväperhosseurannassa 2013 se oli yli 37 800 ilmoitetun yksilön määrällä ylivoimaisesti runsain päiväperhonen.


title: Tesmaperhonen

text: Päiväperhosille melko poikkeuksellisesti tesmaperhonen liikkuu usein myös pilvisellä säällä, kunhan ilma on riittävän lämmin, ja laji on ensimmäisenä lennossa sateen jälkeen. Koiraat lentävät aamusta saakka partioiden ja karkottaen toiset koirasyksilöt reviiriltään. Ainoastaan naaraat käyvät ahkerasti kukilla imemässä mettä, ja ne ilmeisesti elävätkin koiraita pitempään. Aikuiset perhoset kuoriutuvat koteloista pitkällä aikavälillä, minkä vuoksi lennossa olevien perhosten kunto vaihtelee paljon. Tesmaperhosella on myös selvä "protandria": koiraat ovat olleet lennossa jo pitkään ennen kuin ensimmäiset naaraat aikuistuvat. Tesmaperhoskoiraan tuottama feromoni houkuttelee tesmaperhosten lisäksi myös koivulasisiiven ("Synanthedon scoliaeformis") koiraita.


title: Tesmaperhonen

text: Naaras laskee munat yksitellen laskeutuen satunnaisesti heinille. Toukat kuoriutuvat pari viikkoa myöhemmin ja kasvavat hitaasti. Laji talvehtii keskenkasvuisena toukkana. Kotelo sijaitsee heinänkorrella, taivutetun lehden suojaamana lähellä maanpintaa.


title: Tesmaperhonen

text: Toukat käyttävät ravinnokseen erilaisia heinäkasveja ("Poaceae"), kuten timoteitä eli nurmitähkiötä ("Phleum pratense") sekä saroja ("Carex"). Aikuiset yksilöt syövät lähinnä kukkien mettä.


title: Lyhtyherttuakala

text: Lyhtyherttuakala ("Centropyge tibicen") on keisarikaloihin kuuluva kala.


title: Lyhtyherttuakala

text:
Lyhtyherttuakala kasvaa noin 20 cm pitkäksi. Se on yleisväriltään sinisävyinen, vatsaevä on keltainen ja kyljessä hohtava läikkä, jonka sanotaan muistuttavan lyhtyä tai avaimenreikää (jälkimmäinen vertaus on antanut kalalle sen englannin- ja saksankielisen nimen). Sukupuolet eivät juuri eroa toisistaan ulkonäöltään.
Lyhtyherttuakala on kotoisin Intian valtameren itäosista ja Tyynenmeren länsiosista.


title: Lyhtyherttuakala

text:
Lyhtyherttuakalaa tulisi ruokkia kaksi tai kolme kertaa päivässä.
Lyhtyherttuakala syö levää ja pieniä selkärangattomia, ja varsin monipuolisesti myös korvikeruokia. Sopiva lämpötila on 24–26 °C.


title: Laurentia Desgagnes

text: Laurentia Desgagnes () (aik. "M/T Palva") on Neste Shipping Oy:n kolmas "Palva"-niminen tankkeri. Alus on valmistunut helmikuussa 2007 Brodosplit Brodogradiliste -nimisellä telakalla, Splitissä, Kroatiassa. Alus on suunniteltu kuljettamaan öljyä sekä öljytuotteita, joita se kuljettaa pääsääntöisesti Euroopan ja Pohjois-Amerikan välillä. Aluksen rahtauksesta ja miehityksestä vastaa Neste Shipping. "Laurentia Desgagnesin" jääluokitus on 1A, eli se pystyy useimmissa jääolosuhteissa kulkemaan yksin. Kuollutta painoa aluksella on 60 400 / 74 999 tonnia. Kansia aluksella on seitsemän. Aluksen raskasöljykapasiteetti on 2 381,0 m³, dieselkapasiteetti 191,4 m³ ja painolastivesikapasiteetti 31 819,4 m³


title: Laurentia Desgagnes

text: "Palvan" sisaralus on M/T "Stena Poseidon".


title: Laurentia Desgagnes

text: "Palva" ulosliputettiin syyskuussa 2013.


title: Stade Omnisports

text: Stade Omnisports ("Ahmadou Ahidjo stadium") on monikäyttöinen stadion Kamerunin pääkaupungissa Yaoundéssa. Sitä käytetään enimmäkseen jalkapallo-otteluihin, ja se toimii kotiareenana jalkapallojoukkueille Canon Yaoundé ja Tonnerre Yaoundé. Stadion valmistui vuonna 1972 ja sen katsojakapasiteetti on 38 720.


title: Minolta DiMAGE X

text: Minolta DiMAGE X on Minoltan valmistama, julkaisuhetkellään tammikuussa 2002 maailman kevein ja ohuin 3-kertaisella zoom-objektiivilla varustettu digitaalikamera. Kamerassa on 2 megapikselin CCD-kenno, 1,5 tuuman nestekidenäyttö ja 5 kuvausohjelmaa. Laite tukee SD- ja MMC-muistikorttistandardeja ja toimii litium-ioni-akulla. Se painaa ilman muistikorttia ja akkua noin 135 grammaa.


title: Tulihaukkakala

text: Tulihaukkakala ("Neocirrhites armatus") on haukkakaloihin kuuluva kala.


title: Tulihaukkakala

text: Tulihaukkakala kasvaa noin 9 cm pitkäksi. Se on helakanpunainen selässä kulkevaa mustaa raitaa lukuun ottamatta.


title: Tulihaukkakala

text: Tulihaukkakala elää luonnossa Tyynenmeren länsiosassa.


title: Tulihaukkakala

text: Tulihaukkakaloja pidetään akvaariossa yksin tai pareittain.


title: Tulihaukkakala

text: Tulihaukkakala syö lihapitoista ruokaa sekä kuivattuna että pakastettuna. Se on tarkka veden laadusta: veden pitää olla puhdasta, happipitoista ja jatkuvassa liikkeessä.


title: Korallihaukkakala

text: Korallihaukkakala ("Cirrhitichthys oxycephalus") on haukkakaloihin kuuluva kala.


title: Korallihaukkakala

text: Korallihaukkakala kasvaa noin 9 cm pitkäksi. Sen vartalo on oranssikuvioinen, evät harmahtavat. Evän ruotojen kärjissä on pienet tupsut. Väritys ja kuviointi vaihtelevat, ja korallihaukkakalaa voi olla vaikea erottaa täplähaukkakalasta. Yksi tuntomerkki on pyrstöevä, joka on täplähaukkakalalla läpinäkyvä.


title: Korallihaukkakala

text: Korallihaukkakala elää luonnossa Indopasifisella merialueella ja Punaisellamerellä.


title: Korallihaukkakala

text: Korallihaukkakala on aggressiivinen kala, joka syö pienet selkärangattomat ja kiusaa samassa akvaariossa asuvia rauhallisia kaloja. Korallihaukkakala viihtyy kivikorallien haarojen tyvellä, ei latvassa kuten monet muuta haukkakalat. Sen tyypillisiä asuinkoralleja luonnossa ovat "Porites"- ja "Pocillopora"-lajit.


title: Korallihaukkakala

text: Korallihaukkakala syö lihapitoista ruokaa sekä kuivattuna että pakastettuna.


title: Sandy Casar

text: Sandy Casar (s. 2. helmikuuta 1979 Mantes-la-Jolie, Yvelines) on ranskalainen maantiepyöräilijä. Hän ajoi koko ammattilaisuransa 2000–2013 Française des Jeux / FDJ -tallissa. Casar on kilpaillut myös cyclocrossissa.


title: Sandy Casar

text: Casar sijoittui toiseksi vuoden 2002 Pariisi–Nizza-ajossa ja voitti nuorten kilpailun. Lisäksi hän oli paras Circuit Franco–Belgo -kilpailun neljännellä etapilla. Seuraavana vuonna Casar voitti Sveitsin ympäriajon neljännen osuuden ja tuli kolmanneksitoista Italian ympäriajossa. Vuoden 2004 Ranskan ympäriajossa Casar sijoittui kuudenneksitoista; lisäksi hän oli nuorten kilpailussa toinen ja viidennellä etapilla kolmas. Tour du Poitou Charentes de la Vienne -kilpailussa hän voitti toisen osuuden. Lisäksi hän oli toinen Route du Sud -etappikilpailussa.


title: Sandy Casar

text: Casar voitti vuonna 2005 Route du Sudin sekä sijoittui toiseksi Ranskan ympäriajon 12. ja 19. osuudella. Seuraavana vuonna hän tuli kuudenneksi Italian ympäriajossa. Vuoden 2007 Ranskan ympäriajossa Casar sijoittui kymmenennellä etapilla toiseksi Cédric Vasseurin jälkeen ja voitti kilpailun 18. osuuden huolimatta koiran aiheuttamasta kolarista – hän oli loppukirissä paras neljän miehen kärkiryhmästä ennen Axel Merckxiä .


title: Sandy Casar

text: Vuonna 2008 Casar sijoittui kuudenneksi Tour de Romandiessa. Ranskan ympäriajossa hän sijoittui Alpeilla ajetulla 16. etapilla toiseksi Cyril Desselin jälkeen. Kokonaiskilpailussa hän oli neljästoista ja saman vuoden Espanjan ympäriajossa yhdeksästoista. Ranskan ympäriajossa 2009 hän sijoittui kahdeksannella ja 16:nnella etapilla toiseksi. Kokonaiskilpailussa hän oli kahdestoista. Baskimaan ympäriajossa 2010 hän oli kuudes. Saman vuoden Ranskan ympäriajossa hän voitti 9. etapin ja oli toinen 16. etapilla. Ranskan ympäriajossa 2011 hän sijoittui kolmanneksi yhdeksännellä ja 17:nnella etapilla. Italian ympäriajossa 2012 hän oli 12. etapilla toinen ja saman vuoden Ranskan ympäriajossa 14. etapilla kolmas.Virallinen kotisivu


title: Fragile

text: Fragile voi tarkoittaa ainakin seuraavia asioita:


title: San Francisco Chronicle

text:
San Francisco Chronicle on San Franciscossa Yhdysvalloissa vuonna 1865 perustettu sanomalehti.
Lehden perustajia olivat Charles de Young ja Michael H. de Young. Nykyään San Francisco Chronicle on San Franciscon lahden ympäristön suurin sanomalehti.


title: Tummahäränsilmä

text: Tummahäränsilmä ("Maniola jurtina") on täpläperhosiin ("Nymphalidae") kuuluva päiväperhoslaji. Suomen lajiston uhanalaisarvioinnissa 2010 se on luokiteltu vaarantuneeksi (VU).


title: Tummahäränsilmä

text: Tummahäränsilmän esiintymisalue ulottuu Pohjois-Afrikasta Eurooppaan ja Vähän-Aasian kautta Iraniin. Pohjoisessa sitä tavataan Etelä-Suomessa saakka ja idässä Uralille saakka. Lajin kanta Suomessa on heikentynyt muutamien vuosikymmenien aikana huomattavasti ja sitä tavataankin lähinnä Lounais-Suomessa, missä kanta on säilynyt muuta maata paremmin. Lentoaika on kesä-elokuu.


title: Tummahäränsilmä

text:
Tummahäränsilmän siipien kärkiväli on noin 4 cm ja siivet ovat päältä tummanruskeat. Naaraat ovat hieman koiraita suurempia ja niiden siivissä on suuri punaruskea alue. Kummallakin on etusiivessään silmätäplä.
Tummahäränsilmän elinympäristöä ovat niityt ja pientareet. Laji talvehtii toukkana.


title: Tummahäränsilmä

text: Toukat käyttävät ravinnokseen erilaisia heinäkasveja ("Poaceae"), kuten nurmikat ("Poa") ja tesma ("Milium effusum").


title: Liikekeskus Tornion Portti

text: Liikekeskus Tornion Portti on Torniossa sijaitseva liikekeskus. Se sijaitsee noin 2 kilometriä kaupungin keskustasta etelään päin, valtatien 29 ja seututien 921 risteyksessä. Liikekeskus avattiin 31. toukokuuta 2007.


title: Liikekeskus Tornion Portti

text: Liikekeskuksessa on ABC-liikennemyymälän lisäksi Prisma-kauppaketjun liike. Marraskuuhun 2009 asti liikekeskuksessa toimi pinta-alaltaan Suomen suurin S-market-kauppaketjun liike sekä kalustemyymälä Isku.


title: Liikekeskus Tornion Portti

text: Liikekeskus sai nimensä asiakkaille järjestyllä nimikilpailulla. Kaikkien ehdotuksien joukosta valittiin nimi Tornion Portti, joka sekä kuvaa sen sijaintia että näkyy portteina sisäänkäynneissä.


title: Turtles – mutanttikilpikonnat

text: Turtles – mutanttikilpikonnat, tunnetaan myös nimellä Teinimutanttikilpikonnat () on yhdysvaltalainen Annie-palkittu animaatiosarja, jonka loi animaattori Fred Wolf. Se perustui Kevin Eastmanin ja Peter Lairdin tekemään sarjakuvaan, mutta sitä muutettiin animaationa lapsille sopivammaksi, koska sarjakuvaa pidettiin teemoiltaan liian synkkänä.


title: Turtles – mutanttikilpikonnat

text: Sarjaa esitettiin ensi kerran joulukuussa vuonna 1987, minkä jälkeen siitä tuli erittäin suosittu. Parhaimmillaan Turtlesia näytettiin 5 kertaa viikossa. Suosion myötä sarjaa tehtiin yhteensä 193 jaksoa. Viimeinen uusi jakso esitettiin marraskuussa 1996. Sarja edisti voimakkaasti Turtles-hahmojen tunnettavuutta ja suosiota.


title: Turtles – mutanttikilpikonnat

text: Suomessa sarjaa on esitetty Kolmoskanavalla 1990-1992 ja PTV4:llä vuosien 1992–1997 aikana.


title: Turtles – mutanttikilpikonnat

text: Hamato Yoshi oli kunniallinen ninja, jonka oma oppilas kääntyi häntä vastaan. Oppilas Oroku Saki kiinnitti Yoshin harjoitusasustaan kiinni dojon seinään, eikä Yoshi voinut kumartaa senseilleen. Kun Yoshi irrotti tikarin, hänen luultiin yrittävän sensein murhaamista, jolloin hänet karkotettiin Jalkaklaanista. Karkotuksen jälkeen Yoshi muutti pois Japanista New Yorkiin, jossa hän asettui kaupungin viemäreihin asumaan.


title: Turtles – mutanttikilpikonnat

text: Elettyään pitkään viemäreissä hän sai ystäviä rotista, joita vilisi viemäristössä. Kerran Yoshi löysi neljä pientä kilpikonnaa, jotka oli vahingossa pudotettu viemäriin. Eräänä päivänä Yoshi huomasi kaduilta palatessaan kilpikonnien olevan violetin liejun peitossa. Siistittyään kilpikonnat Yoshi altistui itsekin oudolle aineelle ja kilpikonnien tavoin koki muodonmuutoksen. Yoshista tuli ihmisrotta, koska oli viimeksi ollut rottien kanssa. Samalla hän nimesi itsensä Tikuksi (tunnettu myös nimellä Särö). Mestari Tikku adoptoi neljä kilpikonnaa ja nimesi heidät lempirenessanssitaiteilijoidensa mukaan: Leonardo, Donatello, Rafael ja Michelangelo. Kilpikonnat muuttuivat ihmiskilpikonniksi, koska olivat viimeksi olleet tekemisissä Hamato Yoshin kanssa. Tikku alkoi opettaa pojilleen ninjutsua.


title: Turtles – mutanttikilpikonnat

text: Tällä välin Oroku Saki lähtee Japanista, löytää Yoshin New Yorkista ja päättää hankkiutua lopullisesti tästä eroon. Saki nimeää itsensä uudelleen Silppuriksi ja alkaa tehdä yhteistyötä entisen X-ulottuvuuden sotapäällikkö Krangin kanssa.Suomeksi on dubattu vain ensimmäinen kausi.


title: Turtles – mutanttikilpikonnat

text: Britanniassa ja myös osittain Suomessa sarjaa esitettiin nimellä Teenage Mutant Hero Turtles. Tämä johtui kiistelystä ninjoja ja heidän aseita kohtaan, joita ei saanut esiintyä brittilasten ohjelmissa erityisesti 1980-luvulla. Tämän seurauksena muun muassa sarjan alkutunnusta muokattiin digitaalisesti poistamalla sana 'Ninja' ja korvaamalla se sanalla 'Hero' tai 'Fighting'. Muun muassa kohdat, joissa Michelangelo piti hallussaan nunchakujaan sensuroitiin vaihtamalla ne satunnaisiin kohtiin sarjan eri jaksoista.


title: Turtles – mutanttikilpikonnat

text: Sensuroitua versiota esitettiin Britannian ja Suomen lisäksi Saksassa, Itävallassa, Puolassa, Ruotsissa ja Norjassa. Espanjassa sarjan nimi oli käännetty muotoon "Las Tortugas Ninja", mutta dubbauksissa oli käytössä Britanniasta tuttu sensuuri. Muut Euroopan maat, kuten Tanska, Ranska, Italia ja Venäjä pitivät sarjan nimen alkuperäisenä, mutta dubbasivat ääniraidan. Irlannissa sarja tunnettiin aluksi alkuperäisellä nimellä Teenage Mutant Ninja Turtles, mutta toisen tuotantokauden aikana, kahden jakson jälkeen sarja sensuroitiin Britannian tavoin. BBC:n esittämänä sarjasta poistettiin repliikkejä, kuten "Let's kick some shell!" ja "Bummer!", jotka olivat sopimattomia lasten kuultaviksi.


title: Turtles – mutanttikilpikonnat

text: Wizard Magazine listasi vuonna 2001 Turtles – mutanttikilpikonnat sijalle 57 laatimassaan kautta aikain sadan parhaan animaatiosarjan listalla. Sarja on listattu myös IGN-sivuston tammikuussa 2007 laatiman listan yhdeksänneksi parhaaksi sarjakuvaan perustuvaksi animaatiosarjaksi. Tammikuussa 2009 samaisen IGN-sivuston laatiman sadan parhaan animaatiosarjan listan mukaan Turtles – mutanttikilpikonnat oli sijalla 55. Kaksi kuukautta myöhemmin Gunaxin listasi sarjan vuonna 2009 sijalle 5 laatimassaan 1980-luvun kymmenen parhaan animaatiosarjan listalle.


title: Turtles – mutanttikilpikonnat

text: DVD-julkaisut sisältävät jaksot, jotka on julkaistu aikaisemmin 1990-luvulla VHS-kasetteina. VHS- ja DVD-julkaisut sisälsivät alkuperäiset, leikkaamattomat jaksot sarjasta (paitsi ensimmäinen), joita ei esitetty televisiossa.Sarjan hahmoista valmistettiin vuosien 1988–1997 aikana runsas määrä lelufiguureja, joista usein päähahmoista Leonardosta, Michelangelosta, Donatellosta ja Rafaellosta valmistettiin useita eri variaatioita. Myös Turtlesien sekä heidän vihollisten ajoneuvot päätyivät leluiksi.


title: Turtles – mutanttikilpikonnat

text: Muun muassa seuraavat hahmot päätyivät lelufiguureiksi:


title: Turtles – mutanttikilpikonnat

text: Sarjan pohjalta tuotettiin yhdeksän videopeliä eri pelikoneille, kuten NESille, PC:lle, Commodore 64:lle ja Game Boylle. Osa peleistä käytti sarjassa esiintyneitä konnia ja juonia. Pelejä julkaistiin vuosien 1989–1993 aikana.


title: Täplähaukkakala

text: Täplähaukkakala ("Cirrhitichthys aprinus ") on haukkakaloihin kuuluva kala.


title: Täplähaukkakala

text: Täplähaukkakala kasvaa noin 12 cm pitkäksi. Siinä on vaalealla pohjalla punaruskeita kuvioita. Silmän takana on soikea silmätäpläkuvio. Selkäevän ruotojen päässä on pienet tupsut. Sen erottaa sukulaislajistaan korallihaukkakalasta siitä, että täplähaukkakalan pyrstöevä on läpinäkyvä.


title: Täplähaukkakala

text: Täplähaukkakala elää luonnossa Indopasifisella merialueella.


title: Täplähaukkakala

text: Täplähaukkakalaa voi pitää riutta-akvaariossa korallien kanssa, mutta pienet kalat ja katkaravut joutuvat helposti sen syömiksi. Luonnossa se viihtyy 5–40 metrin syvyydessä, ja levähtää usein sienieläinten päällä.


title: Täplähaukkakala

text: Täplähaukkakala syö lihapitoista ruokaa sekä kuivattuna että pakastettuna.


title: Vigilante

text: Vigilante on rockyhtye Magnumin vuonna 1986 julkaistu kuudes studioalbumi.


title: Vigilante

text: Kaikki kappaleet on säveltänyt ja sanoittanut Tony Clarkin.


title: Ben Jipcho

text: Ben Jipcho (s. 1. maaliskuuta 1943) on kenialainen estejuoksija, joka voitti hopeaa 3 000 metrin estejuoksussa Münchenin olympialaisissa 1972 maanmiehensä Kipchoge Keinon jälkeen ja ennen Suomen Tapio Kantasta.


title: Ben Jipcho

text: Jipcho voitti 5 000 metrin juoksun ja 3 000 metrin estejuoksun Afrikan kisoissa Lagosissa 1973. Hänen esteaikansa 8.20,7 alitti maailmanennätyksen mutta sitä ei kuitenkaan hyväksytty viralliseksi maailmanennätykseksi. Jipcho voitti 5 000 metriä ja 3 000 metrin esteet myös vuoden 1974 kansainyhteisön kisoissa Christchurchissa Uudessa-Seelannissa. Hän paransi estejuoksun virallista maailmanennätystä kahdesti Helsingissä vuonna 1973: aika 8.19,8 syntyi 19. kesäkuuta ja 8.14,0 kahdeksan päivää myöhemmin.


title: Västerbottens-Kuriren

text: Västerbottens-Kuriren (tunnetaan myös nimellä VK) on ruotsalainen sanomalehti. Se on perustettu vuonna 1900 ja sitä julkaistaan Uumajassa. Sanomalehden pääasiallinen levikkialue koostuu Västerbottenin läänistä. Lehti ilmestyy viikon jokaisena päivänä lukuun ottamatta sunnuntaita. Vuonna 2013 lehden levikki oli noin 30 800.


title: Västerbottens-Kuriren

text: Västerbottens-Kuriren julkaisi ensimmäisen numeronsa 17. toukokuuta 1900. Sanomalehti kasvoi nopeasti ja Gustav Rosénin ollessa päätoimittajana siitä tuli Västerbottenin läänin suurin sanomalehti vuonna 1903. Alkuvaiheessa lehden tekijöihin kuului myös kirjailija Astrid Väring.


title: Västerbottens-Kuriren

text: Gustav Rosén, joka oli tärkeässä roolissa Kansanpuolue liberaaleissa oli vastaava johtaja vuoteen 1926, jolloin hänet nimitettiin puolustusministeriksi Carl Gustaf Ekmanin ensimmäisessä hallituksessa. Hänen seuraajansa tehtävässä oli Ernst Gafvelin, joka kuoli jo kuuden kuukauden jälkeen. Hänen tilalleen päätoimittajaksi tuli Gustav Rosénin ainut poika, 23-vuotias Stellan Rosén. Syyskuussa 1928 Ekmanin ensimmäisen hallituksen erottua, Gustav Rosén palasi Uumajaan – ensin VK:n poliittisena kirjoittajana ja vuodesta 1931 kuolemaansa, vuoteen 1942 asti Västerbottenin kunnan maaherrana.


title: Västerbottens-Kuriren

text: Vuonna 1929 Rosén myi lehden enemmistöosuuden rakentaja J. M. Bäckströmille, joka aloitti rakentamaan uutta kustantamoa seuraavana vuonna Rindin alueelle Rådhusesplanaden 10:een Uumajan keskustaan. VK-rakennus valmistui vuosina 1930–1931 ja oli lehden käytössä vuoteen 1988 saakka. Vuonna 1949 VK oli Norlannin ensimmäinen sanomalehti, joka palkkasi oman lehtikuvaajan, Harry Lindwallin, joka säilytti paikkansa eläkkeelle siirtymiseensä asti, vuoteen 1985.


title: Västerbottens-Kuriren

text: Västerbottens-Kuriren säilyi Bäckströmin perheen hallussa vuoteen 1971 saakka, 15 vuotta J. M. Bäckströmin kuolemasta. Sundsvallin haaran (jotka halusivat myydä) ja Uumajan haaran (jotka halusivat säilyttää VK:n liberaalina ja vapaasti ajattelevana sanomalehtenä) erimielisyyksien jälkeen lehti myytiin ensin pienelle painatusyritys Folk och Samhällenille, ja myöhemmin vuonna 1978 Stiftelsen VK-Pressille.


title: Västerbottens-Kuriren

text: Vuonna 1982 Västerbottens-Kuriren osti maata Västerslättin teollisuusalueelta rakentaakseen uuden kustantamon, joka sai vauhtia, kun Dagens Nyheter päätti käynnistää oman Norlannin version painonsa siellä. VK:n kustantamo avattiin syksyllä 1984 ja muutamaa vuotta myöhemmin, vuonna 1988, he avasivat toisen kustantamon samalle alueelle.


title: Västerbottens-Kuriren

text: 1990 ja 2000-luvuilla VK on kilpaillut luulajalaisen Norrländska Socialdemokratenin (NSD) kanssa Norlannin suurimman päivittäisen sanomalehden tittelistä. VK:sta tuli myös sen kilpailijan, Folkbladin pääomistaja. Vuonna 2003 VK hankki viihteeseen, trendeihin ja vapaa-aikaan keskittyneen Nöjesmagasinet City -lehden, jota julkaistaan eri versioina Uumajassa, Sundsvallissa ja Luulajassa.


title: Västerbottens-Kuriren

text: Västerbottens-Kuriren avasi Tom Juslinin suunnittelemat kotisivunsa, VK.se vuonna 1997. Se on kahdesti (2007, 2008) ollut ehdolla Suuren journalistipalkinnon saajaksi luokassa vuoden uudistaja.


title: Västerbottens-Kuriren

text: Maaliskuussa 2011 Västerbottens-Kurirenin päätoimittajaksi nimettiin Ingvar Näslund.


title: Västerbottens-Kuriren

text: Vuodesta 1937 lähtien Västerbottens-Kuriren on palkinnut vuoden parhaan Västerbottenin läänistä olevan urheilijan VK-guldet-palkinnolla. Voittajiin ovat vuosien varrella kuuluneet muun muassa alppihiihtäjät Ingemar Stenmark ja Anja Pärson, jalkapalloilija Marta Vieira da Silva ja maastohiihtäjä Assar Rönnlund.


title: Klaffi

text: Klaffi (myös klaffitaulu, synkroni tai tahdistuslauta) on elokuvien filmituotannossa käytettävä liitutaululla tai tussitaululla sekä saranalla varustettu väline. Klaffitauluista on olemassa myös elektronisia malleja, joissa kalautuksen sijaan taulussa on välähtävä merkkivalo, voimakas terävä merkkiääni sekä digitaalinen aikakoodinäyttö joko ilman tai perinteisellä saranoidulla palkilla.


title: Klaffi

text: Klaffitaulun yläosaan saranoitu palkki, joka usein on kuvioltaan viistoraitainen, lyödään nopeasti kiinni taulun yläosan kiinteätä, vastaavasti käänteisraidoitettua palkkia vasten, jolloin kuuluu voimakas terävä-ääninen kalahdus. Kohtauksen yksittäisen otoksen kuvaustilanteen alkaessa, kun kamera ja äänitys ovat käynnistyneet, klaffitaulua näytetään kameran suuntaan, josta näkyvät otoksen tiedot ja jotka tallentuvat kuvaan. Klaffia käyttävä henkilö, useimmiten 2. kamera-assistentti, ilmoittaa ensin selkeästi kuuluvalla äänellä vähintään kohtauksen, kuvan ja otoksen numerot, jotka tallentuvat äänitykseen. Sen jälkeen klaffia kalautetaan, jonka ääni ja liike tallentuvat, ja klaffi viedään kameran edestä pois, jonka jälkeen otoksen näytelty toiminta alkaa ohjaajan antaessa siihen käskyn.


title: Klaffi

text: Klaffitaulun käyttö on alkujaan syntynyt äänielokuvien filmikuvauksessa tarpeesta, jossa filmikameran lisäksi kuvaustilanteessa tallennettu ääni erillisellä ääninauhurilla on pitänyt saada tahdistettua keskenään kuvan kanssa elokuvaa leikattaessa. Klaffitaulun avulla elokuvan leikkaaja voi hyvin tarkasti ajoittaa filmikuvan ja ääninauhan keskenään samaan tahtiin. Lisäksi klaffitaulun filmikuvassa näkyvien tietojen perusteella leikkaaja voi varmistua ääninauhalta kuullen, että leikkauspöydällä ovat saman otoksen kuvafilmi ja ääninauha.


title: Klaffi

text: Klaffi lyödään yleensä otoksen alussa, mutta myös jälkiklaffi otoksen jälkeen on mahdollinen. Silloin klaffia pidetään lyödessä ylösalaisin. Tätä voidaan käyttää erityisen pitkissä yhtenäisissä otoksissa varmistukseksi leikkaajalle, että ääni ja kuva ovat pysyneet otoksen alusta loppuun saakka samassa tahdissa.


title: Klaffi

text: Videokuvaustuotannossa klaffitaulua käytetään samasta syystä kuin filmikuvauksissakin, jos kuvaustilanteen ääni tallennetaan erillisellä äänentallennuslaitteella tai otos kuvataan usealla videokameralla samanaikaisesti. Editoija tahdistaa erillisen videokuvan ja ääniraidan tai useamman kameran kuvan ja äänimateriaalin keskenään samalla tavalla kuin filmileikkauksessa.


title: Klaffi

text: Tauluun merkitään muun muassa seuraavat tärkeät asiat:


title: Risto Nevala

text:
Risto Nevala (s. 19. huhtikuuta 1949 Noormarkku) valittiin Seinäjoen tangokuninkaaksi vuonna 1989.
Risto muutti Ruotsiin vuonna 1966 ja takaisin Suomeen vuonna 1990.


title: The Eleventh Hour (Magnumin albumi)

text: The Eleventh Hour on rockyhtye Magnumin neljäs studioalbumi. Levy julkaistiin vuonna 1983 ja se saavutti Ison-Britannian albumilistalla sijan 38.


title: The Eleventh Hour (Magnumin albumi)

text: Kaikki kappaleet on säveltänyt ja sanoittanut Tony Clarkin.


title: The Eleventh Hour (Magnumin albumi)

text: Vuoden 2005 erikoisjulkaisun sisältämät kappaleet:


title: M/S Stena Forecaster

text: M/S Stena Forecaster () on Stena RoRo Ab:n omistama ro-ro-rahtialus. Se on rakennettu vuonna 2003 Dalian Shipyard -nimisellä telakalla Dalianissa, Kiinassa. Kuollutta painoa aluksella on 12 300 tonnia ja jääluokitus on 1A eli alus pystyy useimmissa jääolosuhteissa kulkemaan yksin. "Stena Forecaster" on rekisteröity Ruotsin lipun alle ja sen kotisatama on Göteborg. Nykyisin Stena Forecasterilla operoi Transfennica.


title: M/S Stena Forecaster

text: Stena Forecasterin sisaraluksia ovat M/S Stena Forerunner ja M/S Stena Foreteller.


title: M/S Stena Forecaster

text: 24. huhtikuuta 2003 alus luovutettiin Stena Dragon Ltd:n omistukseen, joka rekisteröi aluksen Bermudan lipun alle. Kotisatamaksi tuli Hamilton. 29. huhtikuuta Stena RoRo osti aluksen. Kesäkuun aikana Transfennica vuokrasi laivan ja alkoi liikennöidä sillä linjalla Hanko–Lyypekki. Kesäkuussa alus sai jälleen uuden omistajan, kun Stena North Sea Ltd. hankki sen omistukseensa. Uusi omistaja rekisteröi laivan Yhdistyneen kuningaskunnan lipun alle. Kotisatamaksi tuli maan pääkaupunki Lontoo. 17. kesäkuuta alus sai "Stena Forecaster" -nimensä, kun alus kastettiin Helsingissä.


title: M/S Stena Forecaster

text: 25. marraskuuta Stena RoRo hankki jälleen Stena Forecasterin itselleen. Joulukuun alussa laiva rekisteröitiin Ruotsin alusrekisteriin. Joulukuussa 2004 Stena Forecaster oli muutaman päivän ajan telakalla Göteborgissa, jonka jälkeen palasi takaisin Hangon ja Lyypekin väliseen liikenteeseen.


title: Maaoikeus

text: Maaoikeus (, lyhenne MO) on Suomessa eräiden käräjäoikeuksien yhteydessä toimiva osasto, joka käsittelee riitoja ja valituksia, jotka aiheutuvat kiinteistötoimituksista, esimerkiksi lohkomisesta, halkomisesta tai rasitteen perustamisesta.


title: Maaoikeus

text: Maaoikeuksina toimivat Etelä-Savon, Kanta-Hämeen, Lapin, Oulun, Pohjanmaan, Pohjois-Savon, Vantaan ja Varsinais-Suomen käräjäoikeudet.


title: Maaoikeus

text:
Menettely maaoikeudessa muistuttaa käräjäoikeuden riita-asioiden menettelyä. Siinä on kuitenkin erityispiirteitä muun muassa siksi, että maaoikeus on jo muutoksenhakuinstanssi (sen käsittelemät asiat on jo kerran käsitelty kiinteistötoimituksessa). Tässä suhteessa maaoikeus rinnastuu hovioikeuteen. Erityissäännökset maaoikeudesta ovat kiinteistönmuodostamislain luvuissa 19–22. Muutoin sovelletaan käräjäoikeus- tai hovioikeussäännöstöä sen mukaan, mikä tilanteeseen parhaiten soveltuu.
Maaoikeuden tuomiosta ei valiteta hovioikeuteen, vaan korkeimpaan oikeuteen.


title: Maaoikeus

text: Ennen vuotta 2001 maaoikeudet olivat itsenäisiä erityistuomioistuimia. Ennen vuotta 1972 niiden nimenä oli maanjako-oikeus.


title: Maaoikeus

text: Käännösterminä "maaoikeus" voi viitata eri maiden tuomioistuimiin, joilla ei ole välttämättä mitään erityistä tekoa kiinteistöasioiden kanssa; esimerkiksi Viron "maakohus" ja Saksan "Landgericht" ovat yleisiä tuomioistuimia. Myös Suomessa toimi oma ylioikeus 1400-luvun alussa eli Turun maaoikeus ("landsrätt").


title: Kongon sota

text: Kongon sota oli Kongon demokraattisessa tasavallassa vuosina 1996–2002 riehunut sota, joka joskus jaetaan ensimmäiseen ja toiseen Kongon sotaan. Kongon sota on yksi eniten kuolonuhreja vaatineista sodista. Sodassa kuoli 3–4 miljoonaa ihmistä, joista noin puolet lapsia. Erityisesti Kongon itäosissa käytyyn sotaan osallistui yhdeksän Afrikan valtiota ja se vaikutti suoraan 50 miljoonan kongolaisen elämään.


title: Kongon sota

text: Huolimatta konfliktin laajuudesta ja sen uhrien lukumäärästä, Kongon sota on suurelta osin jäänyt vähälle huomiolle lähialuiden ulkopuolella.


title: Toinen Kongon sota

text: Toinen Kongon sota oli vuosina 1998–2003 Kongon demokraattisessa tasavallassa käyty sota. Sodassa kuoli ainakin kolme miljoonaa ihmistä ja se on eniten kuolonuhreja vaatinut sota toisen maailmansodan jälkeisenä aikana. Sodan laajan mittakaavan vuoksi sitä on nimitetty myös ”Afrikan maailmansodaksi”.


title: Toinen Kongon sota

text: Toinen Kongon sota alkoi, kun ensimmäisessä Kongon sodassa valtaan nousseen Laurent-Désiré Kabilan ja häntä sodassa tukeneiden ulkovaltojen Ruandan ja Ugandan välit olivat huonontuneet vuonna 1997. Vahvistaakseen asemaansa Kabila määräsi heinäkuussa 1998 ruandalaiset ja ugandalaiset joukot pois maasta. Armeijoiden kieltäydyttyä noudattamasta käskyä taistelut alkoivat uudelleen 2. elokuuta, kun ruandalaiset joukot nousivat vastarintaan ja uusia ruandalaisia ja ugandalaisia joukkoja saapui maahan. Ruandalaiset joukot pyrkivät valloittamaan Kinshasan ja korvaamaan Kabilan hallinnon ruandalaisten tukemalla "Rassemblement Congolais pour la Democratie" -kapinallisryhmällä. Maassa oli myös burundilaisia sotilaita, mutta Burundin mukaan he taistelivat vain Kongossa tukikohtaansa pitäneitä burundilaisia kapinallisryhmiä vastaan. Kapinan laajentuessa RDC jakaantui Gomasta toimineeseen Ruandan tukemaan Emile Ilungan johtamaan ryhmittymään ja Kisanganista toimineeseen Ugandan tukemaan Ernest Wamba-dia-Wamban ryhmään. Kolmanneksi merkittäväksi kapinallisryhmäksi nousi myös Ugandan kanssa liittoutunut Jean-Pierre Bemban "Congolese Liberation Movement", joka hallitsi Kongon Päiväntasaajanalueen pohjoisosaa.


title: Toinen Kongon sota

text:
Ruandalaisten suunnitelma epäonnistui, kun Angolan, Zimbabwen ja Namibian armeijat puuttuivat tilanteeseen tukemalla Kabilaa. Ruandalaiset ja uganadalaiset perääntyivät maan itäosaan ja jakoivat sen "de facto" hallintoalueisiin. Samalla taistelut kongolaisten ja heidän ulkomaalaisten tukijoidensa sekä ugandalaisten ja ruandalaisten joukkojen välillä jatkuivat.
Vuonna 1999 Kongo oli jakautunut kolmeen eri alueeseen ja sotilaallinen tilanne oli ajautunut pattitilanteeseen. Elokuussa 1999 sodan kaikki kuusi osapuolta allekirjoittivat tulitaukosopimuksen, jonka tuli lopettaa taistelut, asettaa maahan YK:n rauhanturvaajia (MONUC) ja poistaa maasta vierasmaalaiset taistelijat. Maahan tuli myös asettaa siirtymäkauden hallinto, jonka tehtävänä oli vaalien järjestäminen. Sopimusta ei kuitenkaan saatu toimeenpantua ja Kabila joutui kasvavan kansainvälisen kritiikin kohteeksi rauhanturvajoukon estämisestä ja siirtymäkauden hallinnon toiminnan hankaloittamisesta.


title: Toinen Kongon sota

text: 16. tammikuuta 2001 Kabila salamurhattiin. Presidentiksi nousi hänen poikansa Joseph Kabila. Lokakuussa 2001 Addis Abebassa aloitettiin rauhanneuvottelut, jotka eivät kuitenkaan johtaneet lopputulokseen. Uusi yritys järjestettiin helmikuussa 2002 Etelä-Afrikassa, mutta myös ne päättyivät tuloksettomina huhtikuussa. Lopulta lokakuussa 2002 alkaneiden neuvottelujen pohjalta päädyttiin kaikki ryhmittyvät mukaan ottaneeseen vallanjakomalliin ja rauhansopimus allekirjoitettiin 17. joulukuuta 2002 Pretoriassa. Vuoden 2002 loppuun mennessä Angolan, Namibian ja Zimbabwen joukot oli vedetty pois Kongosta. Pretorian sopimus vahvistettiin virallisesti 2. huhtikuuta 2003 ja ugandalaiset joukot poistuivat maasta toukokuussa 2003. Väkivaltaisuudet kuitenkin jatkuivat etenkin maan itäosassa vielä vuonna 2006. Allekirjoittaneiden osapuolien esitettyä omat ehdokkaansa siirtymäkauden hallitukseen presidentti Kabila nimitti sen 30. kesäkuuta 2003 ja vaalit suunniteltiin alustavasti pidettäviksi joko vuonna 2005 tai 2006.


title: Toinen Kongon sota

text: Rauhansopimuksesta huolimatta itäisessä Kongossa verenvuodatus jatkui. Ruandalaiset hututaistelijat eivät halunneet palata Ruandaan peläten tutsien Ruandan kansanmurhan kostotoimenpiteitä. Nämä ryhmät jatkoivat piileskelyä alueen metsissä ja ryöstivät kylistä ruokaa ja rahaa. Myös Ruandan joukkojen sotaretket Kongon puolelle vahingoittivat haurasta hallitusta ja loivat epätasapainoa alueelle. Joulukuussa 2004 Kongon armeijan ryhmittymät ottivat yhteen maan itäosissa. Toukokuussa 2005 tehdyn raportin mukaan ruandalaiset hutukapinalliset olivat vastuussa sadoista teloituksista, raiskauksista, pahoipitelyistä ja kaappauksista Etelä-Kivun maakunnassa.


title: Toinen Kongon sota

text: Kesäkuussa 2006 pidetyt presidentinvaalit, joissa oli 32 ehdokasta, päättyivät poliittiseen kriisiin. Kapinallisjohtaja Jean Pierre Bemba kieltäytyi hyväksymästä yli 16 prosentin tappiotaan Kabilalle. Kriisi johti kuitenkin vain satunnaisiin aseellisiin yhteydenottoihin ja joulukuussa 2006 Kabila nimitettiin maan presidentiksi.


title: Neues Schloss (Stuttgart)

text: Neues Schloss () on linna Baden-Württembergin pääkaupungissa Stuttgartissa. Se sijaitsee kaupungin keskustassa Schlossplatzilla. Linna edustaa arkkitehtoniselta tyylisuunnaltaan barokkia.


title: Neues Schloss (Stuttgart)

text: Barokkilinnan rakennutti Württembergin järjestyksessään kahdestoista herttua, Karl Eugen (1744–1793). Peruskivi muurattiin 3. syyskuuta vuonna 1746. Rakennustyöt kuitenkin keskeytyivät vuonna 1764, kun Karl Eugen siirrätti residenssinsä Ludwigsburgiin. Stuttgartin palattua takaisin residenssikaupungiksi vuonna 1775 rakennustöitä jatkettiin marmorisalin ja puutarhasiiven rakentamisen merkeissä. Linna valmistui vuonna 1807, vuosia sen jälkeen kun Karl Eugen oli kuollut.


title: Neues Schloss (Stuttgart)

text: Vuonna 1918, Saksan keisarikunnan kaaduttua, linna päätyi Württembergin osavaltion hallintaan ja sinne avattiin museo. Toisessa maailmansodassa linna oli kuitenkin täydellisen tuhon partaalla. Se jälleenrakennettiin vuosina 1958–1964, mutta vain osa sisätiloista sai takaisin sotaa edeltävän asunsa. Nykyisin linnaa käyttävät Baden-Württembergin osavaltion ministeriöt ja sinne on sijoitettu myös edustustiloja.


title: Neues Schloss

text: Neues Schloss () on useiden saksalaisten linnojen nimi.


title: Colt M1911

text: Colt M1911 on yhdysvaltalaisen John Moses Browningin suunnittelema lyhytrekyyliperiaatteella toimiva, yksitoiminen itselataava pistooli. Se valittiin Yhdysvaltain asevoimien palveluspistooliksi .45 ACP ("Automatic Colt Pistol") -kaliiperisena vuonna 1911 nimikkeellä "Automatic Pistol, Caliber .45, M1911".


title: Colt M1911

text: Vuonna 1924 valmistukseen tuli aseen paranneltu versio, joka sai nimikkeekseen "Automatic Pistol, Caliber .45, M1911A1", myöhemmin "Pistol, Caliber .45, Automatic, M1911A1". M1911A1 säilyi Yhdysvaltain palveluskäytössä vuoteen 1985 asti.


title: Colt M1911

text: 1900-luvun alkupuolella Yhdysvaltain asevoimat ilmoitti vaihtavansa palvelusrevolverinsa nykyaikaisempiin ja tehokkaampiin itselataaviin pistooleihin. Vuosina 1906–1907 asevoimat julisti kilpailun, jonka tarkoituksena oli löytää paras ja edullisin pistooli.


title: Colt M1911

text: Aseen vaadittuihin ominaisuuksiin kuului luotettavuuden, edullisuuden ja kestävyyden lisäksi 11,4 millimetrin (0,45 tuumaa) kaliiperi. John Browning kehitti uuden, 15,64 gramman painoista luotia ampuvan pistoolinpatruunan ja tämän ympärille uuden aseen.